title: Rosemary West

text: Rosemary Pauline ”Rose” West (o.s. Letts; s. 29. marraskuuta 1953 Barnstaple, Englanti) on englantilainen sarjamurhaaja, joka tuomittiin elinkautiseen vuonna 1995 kymmenen nuoren naisen kidutuksesta ja murhasta. West suorittaa rangaistustaan HMP Low Newtonin vankilassa Englannissa. Rosemary Westin aviomies ja murhaajapari Fred West teki itsemurhan vankilassa odottaessaan oikeudenkäyntiä. Suurin osa murhista tapahtui parin kotona Gloucesterissa.


title: Rosemary West

text: Fred Westin tiedetään murhanneen yhteensä 12 ihmistä. Kahteen ensimmäiseen tekoon Rosemary ei ollut osallinen, sillä tuohon aikaan hän ja Fred eivät vielä olleet tekemisissä keskenään.


title: Rosemary West

text: Rosemary Letts syntyi Barnstaplessa Devonissa. Hänen äitinsä Daisy Gwendoline Letts kävi läpi vaikean raskauden. Hän kärsi masennuksesta ja sai sähköhoitoa raskauden aikana. Shokkiterapian on väitetty aiheuttaneen syntymättömälle sikiölle raskaudenaikaisia vammoja. Rosemarysta kasvoi ailahtelevainen teini, joka pärjäsi huonosti koulussa.


title: Rosemary West

text: Rosemaryn vanhemmat erosivat hänen ollessaan teini-ikäinen. Hän asui äitinsä kanssa, kunnes 16-vuotiaana muutti isänsä luokse. Rosemaryn isä William Andrew käytti Rosea seksuaalisesti hyväkseen. Näihin aikoihin Rosemary alkoi tapailla tulevaa aviomiestään Fred Westiä. Rosemaryn isä oli suhdetta vastaan ja uhkasi tehdä ilmoituksen sosiaaliviranomaisille. Vuonna 1970 Rosemary huomasi odottavansa Fredille lasta, joka sai nimekseen Anna-Marie. Fred Westillä oli jo ennestään yksi lapsi entisen vaimonsa, Rena Costellon kanssa, ja tytärpuoli Costellon ja tuntemattoman miehen suhteesta.


title: Rosemary West

text: Rosemary ja Fred West tuomittiin ensimmäisen kerran seksuaalirikoksesta tammikuussa 1973. Pari yritti hyväksikäyttää kotonaan entistä lastenhoitajaansa Caroline Robertsia (o.s. Owen). Tämä onnistui kuitenkin pakenemaan ja ilmoitti tapauksesta poliisille. Westien toimintatapa alkoi tässä vaiheessa saada muotoaan. He etsivät nuoria naisia bussipysäkeiltä Gloucesterin ympäristössä ja ottivat heidät kyytiinsä. Tämän jälkeen he kyyditsivät uhrit kotiinsa, jossa näitä pidettiin vangittuina ja kidutettiin useita päiviä. Lopuksi uhrit surmattiin.


title: Rosemary West

text: Rosemary toimi usein prostituoituna parin yhteisessä asunnossa Fred Westin katsellessa vierestä. Yksi vakioasiakkaista oli Rosemaryn isä, joka oli aikaisemmin käyttänyt Rosemarya seksuaalisesti hyväkseen. Rosemary oli usein raskaana ja lapsia oli kahdeksan: Heather Anne (lokakuussa 1970), Mae (kesäkuussa 1972), Stephen Andrew (elokuussa 1973), Tara (joulukuussa 1977), Louise (marraskuussa 1978), Barry (kesäkuussa 1980), Rosemarie (huhtikuussa 1982) and Lucyanna (heinäkuussa 1983). Viisi lapsista oli Fred Westin, mutta Tara, Rosemarie ja Lucyanna olivat länsi-intialaisten asiakkaiden siittämiä.


title: Rosemary West

text: On raportoitu, että vielä neljännen lapsen syntymän jälkeen Rosemaryn isä kävi tämän asiakkaana, ja harrasti seksiä myös Rosemaryn ja Fredin tyttären, Anne-Marien, kanssa.


title: Rosemary West

text: Rikokset, joihin Rosemary West syyllistyi, tapahtuivat pääasiassa huhtikuun 1973 ja elokuun 1978 välisenä aikana. Kun Fred suoritti vankeusrangaistusta näpistyksestä, Rosemary murhasi Charmainen, Fredin tyttären tämän edellisestä liitosta Rena Costellon kanssa. Tämä tapahtui kesäkuussa 1971. Rosemary hautasi ruumiin heidän edellisen kotinsa terassin alle. Yksi Cromwell Streetin asunnosta löytyneistä ruumiista oli Rosemaryn ja Fredin yhteisen tyttären, 16-vuotiaan Heatherin. Westit murhasivat hänet kesäkuussa 1987: ennen surmaamistaan häntä kidutettiin, käytettiin seksuaalisesti hyväksi ja raiskattiin.


title: Rosemary West

text: Tuttavilleen ja ystävilleen Westit kertoivat peitetarinan, jonka mukaan Heather oli lähtenyt töihin lomakylään. Muille lapsilleen he kuitenkin vitsailivat, että jos nämä eivät ole kunnolla, heidät pannaan terassin alle kuten Heather.


title: Rosemary West

text: Elokuussa 1992 Fred West pidätettiin hänen raiskattuaan 13-vuotiaan tyttärensä kolmesti. Rosemary puolestaan pidätettiin lapseen kohdistuneesta väkivallasta epäiltynä. Syytteet kuitenkin hylättiin, kun tytär kieltäytyi todistamasta vanhempiaan vastaan oikeudessa. Kun kaikki Westien lapset määrättiin sijaiskoteihin, heräsivät epäilyt Heather Westin (kadoksissa vuodesta 1987) kohtalosta. Westien tapausta alettiin tutkia perinpohjaisesti.


title: Rosemary West

text: Vaikka Rosemary West ei tunnustanut, todisteet häntä vastaan puhuivat puolestaan. Hän joutui oikeuteen lokakuussa 1995, yhdeksän kuukautta Fred Westin itsemurhan jälkeen. Fred onnistui hirttäytymään lakanaan sellissään Winson Greenin vankilassa, vaikka oli jatkuvan tarkkailun alaisena juuri itsemurhamahdollisuuden vuoksi.


title: Rosemary West

text: Valamiehistö oli yksimielinen Rosemaryn syyllisyydestä. Hänet tuomittiin kymmenestä murhasta 22. marraskuuta 1995. Tuomari Justice Mantell tuomitsi Rosemary Westin elinkautiseen todeten: ”Jos minun mielipiteeni ratkaisisi, sinua ei koskaan vapautettaisi.”


title: Rosemary West

text: Westien Cromwell Streetin asunto purettiin vuonna 1996, talon paikalla on nykyisin jalkakäytävä.


title: Rosemary West

text: Vuonna 1997 sisäministeri Jack Straw päätti, että Rosemary Westin täytyy viettää loppuelämänsä vankilassa. Näin Westistä tuli sarjamurhaaja Myra Hindleyn jälkeen toinen nainen Iso-Britannian rikoshistoriassa, joka on tuomittu elinkautiseen ilman ehdonalaisen mahdollisuutta.


title: Rosemary West

text: Vuonna 2001 Rosemary West ilmoitti, ettei aio valittaa tuomiostaan. Tästä huolimatta hän kiistää syyllisyytensä edelleen.


title: Väinö Sihvonen

text: Väinö Ilmari Sihvonen (10. kesäkuuta 1889 Kangasniemi – 30. marraskuuta 1939 Helsinki) oli suomalainen kemisti ja Teknillisen korkeakoulun professori. Hänet tunnetaan Outokumpu Oy:n käyttöön ottaman kuparin liekkisulatusmenetelmän teoreettisen pohjan kehittäjänä.


title: Väinö Sihvonen

text: Sihvosen vanhemmat olivat kansakoulunopettajat Fabian Sihvonen ja Alma Elisabet Pylkkänen. Hän pääsi ylioppilaaksi Viipurin suomalaisesta reaalilyseosta 1907 ja opiskeli sitten kemiaa Helsingin yliopistossa ja valmistui filosofian kandidaatiksi ja maisteriksi 1914 sekä lisensiaatiksi ja tohtoriksi 1921.


title: Väinö Sihvonen

text: Sihvonen toimi Teknillisessä korkeakoulussa assistenttina, lehtorina ja vuodesta 1936 fysikaalisen kemian ja sähkökemian professorina. Hän oli myös Helsingin yliopiston kemian dosenttina vuodesta 1925.


title: Väinö Sihvonen

text: Sihvonen sai surmansa talvisodan alkamispäivänä Helsingin pommituksissa.


title: Väinö Sihvonen

text: Väinö Sihvosen puoliso oli myöhempi Helsingin Kotitalousopettajaopiston johtaja Kerttu Sihvonen.


title: Yhteishyvän valiokunta

text: Yhteishyvän valiokunta () oli Ranskan kansalliskonventin valitsema toimikunta, joka toimi vuosina 1793–1795. Se käytännössä hallitsi Ranskaa diktatorisilla valtuuksillaan niin sanottuna terrorin aikana syyskuusta 1793 heinäkuuhun 1794. Yhteishyvän valiokunnan tunnetuimmat johtohenkilöt olivat Georges Danton (huhtikuusta heinäkuuhun 1793) sekä Maximilien Robespierre (heinäkuusta 1793 heinäkuuhun 1794).


title: Yhteishyvän valiokunta

text: Yhteishyvän valiokunta perustettiin 6. huhtikuuta 1793 torjumaan ensimmäisen liittokunnan ja Vendéen kapinoiden muodostamaa uhkaa. Valiokunnan tarkoituksena oli suojella valtakuntaa sisäisiltä ja ulkoisilta vihollisilta ja valvoa muiden toimeenpanovaltaa käyttävien elinten toimintaa. Sitä oli edeltänyt vuoden 1793 alussa perustettu 21-jäseninen Yleisen puolustuksen valiokunta, jota laajennettiin ja jonka valtuuksia lisättiin 25. maaliskuuta käsittämään ”kaikki tarpeelliset keinot tasavallan sisäisen ja ulkoisen turvallisuuden takaamiseksi”. Tuolloin suoritetussa vaalissa valiokunnan 25:stä paikasta vuoripuolue sai seitsemän, girondistit yhdeksän ja keskiryhmät yhdeksän. Tähän tyytymättömänä vuoripuolue järjesti propagandakampanjan ja sai hallitsevan aseman kahta viikkoa myöhemmin asetettuun varsinaiseen Yhteishyvän valiokuntaan.


title: Yhteishyvän valiokunta

text: Valiokuntaan kuului aluksi yhdeksän ja sittemmin kaksitoista jäsentä, jotka kansalliskonventti valitsi kuukaudeksi kerrallaan. Päätökset tehtiin yhdessä, mutta valiokunnan jäsenet yleensä erikoistuivat johonkin halinnonalaan. Valiokunnan kokoukset olivat sen edeltäjästä poiketen salaisia, mutta sen tuli raportoida viikoittain kansalliskonventille. Valiokunnalla oli oikeus antaa sisäiseen ja ulkoiseen puolustukseen liittyviä säädöksiä. Ranskan tilanteen selviämisen jälkeenkin valiokunta jatkoi toimintaansa pyrkien ulottamaan valtansa alle myös sotalaitoksen ja paikallishallinnon. Heinäkuusta 1793 alkaen sen valtuuksia laajennettiin jatkuvasti. Vaikka Yhteishyvän valiokunnan alkuperäinen tarkoitus oli valvoa hallituksen toimintaa, siitä tuli pian itse käytännössä Ranskan hallitus. Valiokunta sai 28. heinäkuuta oikeuden antaa pidätysmääräyksiä, 14. syyskuuta se sai oikeuden asettaa Yleisen turvallisuuden valiokunnan jäsenet ja 10. lokakuuta sekä ministerit että armeijan kenraalit määrättiin suoraan sen käskyjen alaisiksi. Myöhemmin valiokunta sai oikeudet erottaa ja nimittää virkamiehiä sekä johtaa Ranskan ulkopolitiikkaa. Lopulta ministeriöt lakkautettiin 1. huhtikuuta 1794.


title: Yhteishyvän valiokunta

text: Valiokuntaa johti 10. heinäkuuta 1793 asti Georges Danton tukijoineen, joiden politiikkaa oli vielä suhteellisen maltillista. He kuitenkin epäonnistuivat sotilaallisissa kysymyksissä. Valiokunnan 6. huhtikuuta 1793 valitut alkuperäiset jäsenet olivat Danton, Pierre-Joseph Cambon, Jean-François Delacroix, Jean-François Delmas, Louis-Bernard Guyton-Morveau, Jean-Jacques Bréard, Bertrand Barère de Vieuzac, Jean-Baptiste Treilhard ja Jean-Antoine Debry. Heistä kaikki paitsi Barère pudotettiin pois saman vuoden heinäkuun aikana. Dantonin ryhmän jälkeen vallan ottivat vielä jyrkemmät vuoripuolueen jäsenet. Maximilien Robespierre nimitettiin jäseneksi 27. heinäkuuta. Vaikka hän ei missään vaiheessa saanut varsinaisesti diktatorisia valtuuksia ja oli periaatteessa muiden valvonnan alainen, hänen tahtonsa muodostui sittemmin määrääväksi monissa kysymyksissä.


title: Yhteishyvän valiokunta

text: Syyskuusta 1793 alkaen valiokunnan kokoonpano oli seuraava: Robespierre, Barere, Marie-Jean Hérault de Séchelles, Robert Lindet, Georges Couthon, Louis de Saint-Just, André Jeanbon Saint André, Pierre Louis Prieur de la Marne, Lazare Carnot, Claude-Antoine Prieur-Duvernois, Jacques Nicolas Billaud-Varenne ja Jean-Marie Collot d'Herbois. Miehityksessä ei sen jälkeen tapahtunut muutoksia ennen heinäkuuta 1794 ja terrorin ajan päättymistä, lukuun ottamatta Hérault de Séchellesin teloitusta huhtikuussa 1794. Tänä aikana Yhteishyvän valiokunta käytännössä hallitsi Ranskaa radikaalin jakobiinipuolueen tuella ja kontorolloi myös kansalliskonventtia. Vallankumouksen vastustajia vainottiin ankarasti, maassa siirryttiin sotatalouteen ja toteutettiin yleinen asevelvollisuus. Yleisiä poliittisia kysymyksiä hoitivat valiokunnassa varsinkin Robespierre, Couthon ja Saint-Just, jotka tunnettiin ”triumviraattina”. Prieur-Duvernois onnistui järjestämään Ranskan aseteollisuuden ja lahjakas Carnot sotajoukkojen organisoinnin sekä strategian suunnittelun. Syksyn 1793 aikana maan sisäinen kapinointi saatiin kukistettua ja vihollisarmeijat ajettua maan ulkorajoille.


title: Yhteishyvän valiokunta

text: Robespierren kukistuttua 27. heinäkuuta 1794 valiokunnan valta väheni ja sen valtaoikeudet rajattiin koskemaan pelkästään Ranskan ulkosuhteita ja sodankäyntiä. Tuolloin päätettiin myös, että joka kuukausi vähintään neljäsosa valiokunnan jäsenistä pitäisi vaihtaa. Direktorion saatua vallan syksyllä 1795 yhteishyvän valiokunta lakkautettiin.


title: Kiviniityn yhteiskoulu

text: Kiviniityn yhteiskoulu on Kokkolan Kiviniityssä sijaitseva yläaste ja lukio. Koulussa on 340 oppilasta ja 35 opettajaa. Kouluun tulevat uudet oppilaat siirtyvät Koivuhaan, Mäntykankaan ja Ykspihlajan kouluista. Kaksikerroksinen koulu sijaitsee osittain Tehtaankadulla, Mariankadulla ja Kuusitiellä, ja sen varsinainen osoite on Kuusitie 3. Koulun vieressä sijaitsee Kiviniityn päiväkoti.


title: Itäminen

text: Itäminen eli germinaatio tarkoittaa itiön tai kasvin siemenen alkion alkukehitystä. Itiöstä kehittyy alkeisvarsikko tai sienirihmasto, alkiosta sirkkataimi.


title: Itäminen

text: Sipulien tai mukuloiden alkukehitys tapahtuu joskus uuden kasvukauden alussa.


title: Kirkkorauha

text: Kirkkorauha oli germaaniseen oikeuskäsitykseen perustuva sopuisa olotila, joka tuli vallita kirkossa ja kirkkomaalla. Se sisältyi keskiajalla myös Ruotsin rauhanvalalakeihin (edsöre). Kirkkorauhan loukkaaminen oli rangaistava teko kuten muidenkin rauhanlakien rikkominen.


title: Kirkkorauha

text: Vuoden 1734 lain rikoskaari (18 luku 4 §) sääti, että "Joka vihoissaan survii tahi lykkii toista kirkossa jumalanpalveluksen aikana, sakoitettakoon sata talaria. Jos se tapahtuu silloin kuin jumalanpalvelusta ei pidetä, taikka jos kirkossa jumalanpalveluksen aikana torutaan ja riidellään, olkoon sakko puolta vähempi. Jos se tehdään muualla, missä jumalanpalvelusta pidetään ja kansaa koossa on, olkoon sama laki." Rikoskaari (18:5) sääti, että "Joka vihoissaan vetää veitsen tahi miekan toista vastaan taikka lyöpi häntä kirkkotarhassa hänen jumalanpalvelukseen mennessänsä tahi sieltä palatessansa, taikka käräjäpaikassa, joko hänellä on käräjissä asiaa tahi ei, sakoitettakoon viisikymmentä talaria. Jos siitä mustelma tahi verinaarmu tulee, niin on hän rikkonut rauhanvalan." Pykälää 4 muutettiin ja pykälä 5 kumottiin keisarillisella asetuksella taposta 26. marraskuuta 1866.


title: Järvijoki

text: Järvijoki on Varsinais-Suomessa virtaava joki, joka on Aurajoen toiseksi suurin sivujoki. Se kuuluu Aurajoen vesistöalueeseen. Järvijoki saa alkunsa Kurjenrahkan kansallispuistosta Savojärvestä. Ympäröiviltä soilta siihen yhtyy pieni Ihavanjoki, minkä jälkeen joki levenee ja laskee vetensä Aurajokeen Auran kunnassa. Järvijoen valuma-alueen pinta-ala on 110 km² ja järvisyys 1,1 %. Siihen laskevia järviä on Savojärven lisäksi vain pieni Asonlammi.


title: Järvijoki

text: Järvijoen varrella olevassa koskessa Aurassa toimi vuosina 1764–1820 Järvenojan paperitehdas. Valtatie 9 ylittää joen Auran Järvenojalla lähellä vanhaa paperitehtaan paikkaa ja seututie 204 Turun Paattisten Tortinmäessä.


title: Manne (sana)

text: Manne on Suomen romaneista - varsinkin miespuolisista - käytettävä yleisesti halventavana pidetty ilmaus. Eräässä suomalaisten keskuudessa tehdyssä kyselytutkimuksessa vastaajat pitivät ilmauksia ”neekeri”, ”ryssä” ja ”manne” kaikkein loukkaavimpana vähemmistöjen nimityksistä.


title: Manne (sana)

text: Romaneista on aikaisemmin käytetty myös yleisesti sanaa mustalainen, mutta sitä on sittemmin alettu pitää usein halventavana ja vuonna 2010 Rovaniemen hovioikeus tuomitsi romania mustalaiseksi nimittäneen kunnianloukkauksesta.


title: Miestyö

text: Miestyö on miehille suunnattua psykososiaalista apua, joka toteutetaan vuorovaikutuksellisin keinoin. Siinä pyritään huomioimaan miehen olemuksellinen ominaislaatu, joka konkretisoituu miesten fyysisinä, psyykkisinä ja sosiaalisina erityispiirteinä. Nämä erityispiirteet ilmentyvät eri tavoin eri aikoina, eri elämänkaaren vaiheissa ja eri sosiaalisissa konteksteissa. Miestyössä on tarpeen työntekijän kyky olla tietoinen omasta sukupuolestaan ja sen vaikutuksista asiakastilanteissa.


title: Nigella stricta

text: Nigella stricta on yksivuotinen leinikkikasveihin ("Ranunculaceae") kuuluva ruohovartinen kasvi. Sen sukulainen ryytineito on Välimeren seudulla suosittu mauste. "Nigella stricta" on tätä pienikokoisempi laji. Se kuuluu samaan ryhmään kuin rikkaneito ("Nigella arvensis").


title: Nigella stricta

text: "Nigella stricta" esiintyy vain hyvin suppealla alueella Kreikan saaristossa, lähinnä Kytheralla ja Kreetan lounaisosassa. Se elää hiekkadyyneillä ja kukkii huhtikuusta kesäkuuhun.


title: Mikrotuki

text: Mikrotuki () on yrityksen tai jonkin laitoksen tietotekniikkaa hallitseva yksikkö, jonka tehtävänä on antaa tietoteknistä apua tietokoneiden käyttäjille sekä hoitaa ja ylläpitää muuta työalueella olevaa tietotekniikkaa. Näitä ovat muun muassa koneiden ja verkon virhetilanteiden selvittely, ohjelmien asennukset sekä käyttäjien neuvonta pulmatilanteissa.


title: Mikrotuki

text: Mikrotuki voidaan jakaa kahteen osaan, etä- ja lähimikrotukeen.


title: Mikrotuki

text: Aikaisemmin mikrotuen sijasta käytettiin yleisimmin nimitystä "ATK-tuki", mutta termin käyttö on kuitenkin vähentynyt, sillä nykyään käyttäjien tavallisimmiksi työvälineiksi ovat tulleet mikrotietokoneet, ja myös nimitys on näin vaihtunut mikrotueksi.


title: Michael Beauchamp

text: Michael Beauchamp [biːtʃəm] (s. 8. maaliskuuta 1981 Sydney, Uusi Etelä-Wales, Australia) on australialainen jalkapalloilija. 191 senttimetriä pitkän Beauchampin pelipaikka on keskuspuolustaja. Hän edustaa seuratasolla Al-Jaziraa.


title: Michael Beauchamp

text: Beauchamp on edustanut kotimaassaan Marconi Stallionsia, Parramatta Poweria, Sydney Olympicia ja Central Coast Marinersia. Lisäksi hän on pelannut Saksassa 1. FC Nürnbergissä ja Tanskassa Aalborgissa. Nürnbergissä hän voitti Saksan cupin vuonna 2007. Australian maajoukkueessa Beauchamp pelasi ensimmäisen kerran vuonna 2006. Hän oli mukana MM-kisoissa 2006 mutta ei päässyt kertaakaan kentälle.


title: Elonkehä (lehti)

text: Elonkehä on syväekologinen kulttuurilehti, joka ilmestyy neljä kertaa vuodessa. Lehden tarkoituksena on edistää elämää suojelevaa ja ekologisesti kestävää kulttuuria ja yhteiskuntaa sekä ylläpitää kriittistä keskustelua kestämättömästä kulutus- ja talouskasvuyhteiskunnasta. Vuodesta 2014 alkaen Elonkehää on julkaissut Vihreä Elämänsuojelun Liitto ry. Aiemmin julkaisijana toimi sittemmin lakkautettu Elonkehä ry.


title: Elonkehä (lehti)

text: Lehti alkoi ilmestyä Ekologisen puolueen lehdistötuella vuoden 1995 eduskuntavaalien jälkeen. Nykyisin lehti on puoluepoliittisesti sitoutumaton kulttuurilehti. Elonkehä on ainoa suomalainen puolueen pää-äänenkannattaja, jonka julkaisu jatkuu edelleen puolueen toiminnan loputtua. Lehteen ovat aiemmin kirjoittaneet muun muassa Pentti Linkola, Eero Paloheimo ja Lasse Nordlund. Elonkehässä julkaistaan mm. omavaraistaloutta ja ekokyläasumista käsitteleviä artikkeleita, ympäristöfilosofisia ja syväekologisia kirjoituksia, kolumneja, haastatteluja, kirja-arvioita sekä runoja ja taidetta.


title: Elonkehä (lehti)

text: Elonkehä-lehden kahta ensimmäistä vuosikymmentä kuvataan kirjassa "Elonkehän puolesta – Syväekologisen kulttuurilehden kaksi vuosikymmentä Linkolasta Vadéniin" (2015).


title: Elonkehä (lehti)

text: Elonkehä on valittu Kulttuuri-, mielipide- ja tiedelehtien liitto Kultti ry:n laatulehtikilpailun finaaliin vuosina 2015, 2016, 2017 ja 2018.


title: Elonkehä (lehti)

text: Aiemmat:


title: Elonkehä (lehti)

text: Nykyiset:


title: Xherdan Shaqiri

text: Xherdan Shaqiri (s. 10. lokakuuta 1991 Gjilan, Jugoslavia) on sveitsiläinen jalkapalloilija, joka edustaa englantilaista Liverpoolia. 170 senttimetriä pitkän Shaqirin pelipaikka on laitalinkki. Etniseltä taustaltaan hän on Kosovon albaani.


title: Xherdan Shaqiri

text: Shaqiri edusti Baselia vuodesta 2001 vuoteen 2012. Sitä ennen hän pelasi SV Augstin juniorijoukkueissa. Shaqiri allekirjoitti ensimmäisen ammattilaissopimuksensa 2. tammikuuta 2009. Sopimuksen kesto oli kaksi vuotta. Hän pelasi ensimmäisen pääsarjaottelunsa heinäkuussa 2009 ja oli voittamassa Sveitsin cupia vuonna 2010. Shaqiri nousi vuonna 2010 myös Sveitsin maajoukkueeseen ja päävalmentaja Ottmar Hitzfeld kutsui hänet MM-kisoihin.


title: Xherdan Shaqiri

text: Kun Basel eteni alkulohkostaan jatkoon Mestarien liigassa 2011–2012 tiputtamalla esimerkiksi Manchester Unitedin, Shaqiri oli näkyvässä roolissa. Basel jatkoi yllätyksiään kukistamalla neljännesvälierien 1. osaottelussa Bayern Münchenin 1–0. Vaikka Basel hävisi toisen osaottelun 7–1, Shaqiri sai suurseurat kiinnostumaan hänestä. Bayern osti lopulta miehen 10 miljoonalla eurolla. Sopimus laadittiin siten, että Shaqiri pelasi kauden 2011–2012 loppuun Baselissa ja siirtyi kaudeksi 2012–2013 Bayerniin.


title: Pomponrahka

text: Pomponrahka on Turussa Lentokentän kaupunginosassa Turun lentoaseman eteläpuolella, Kuninkojan latvoilla sijaitseva suoalue. Alue on Natura 2000 -aluetta 135 hehtaarin laajuudelta ja kuuluu valtakunnalliseen soidensuojeluohjelmaan. Pomponrahka on niin kasvistoltaan kuin eläimistöltäänkin erittäin edustava sekä suotyypeiltään monipuolinen alue kuuluu Saaristo-Suomen kermikeitaisiin. Alue koostuu eteläisestä Pomponrahkasta ja pohjoisesta Isosuon suoalueista.


title: Pomponrahka

text: Pomponrahkalla kulkee luontopolku ja pitkospuut. Polulle pääsee Vahdontien pysäköintipaikalta tai Runosmäen ulkoilureitiltä joka yhtyy Pomponrahkan polulle Ohikulkutien ylittävän kävelysillan kautta. Reitin pituus noin 2km.


title: Pomponrahka

text: Hallitseva suotyyppi on isovarpuräme, mutta suon reunoilla on paikoittain sararämettä. Lisäksi alueella on useita muitakin suotyyppejä kuten tupasvilla-, kangas- ja kuusirämettä, silmäke- ja suursaranevaa, lyhytkortista nevaa ja luhtakorpea. Alueella tavataan myös pienimuotoisena rimpinevaa, rimpilettoa sekä monipuolisia korpia.


title: Pomponrahka

text: Suoalueeseen kuuluu erikoinen saraneva-alue, joka on muodostunut pienen järven umpeenkasvun seurauksena. Järvivaiheeseen liittyvät myös muutamat järviruokokasvustot. Alueen lounaisosassa on laaja koivikkoalue sekä sen ja suon välissä rehevä haapa- ja pajuvyöhyke sekä monipiirteinen Rajakallion kallioalue.


title: Pomponrahka

text: Pomponrahkalla vaihtelee alueellisesti suuresti kosteusolot ja ravinnetalous, jotka ilmentyvät kasvillisuuden suurena monimuotoisuutena. Alueella tavataan märkää ja karua rahkarämettä sekä karua ja kuivaa kalliomännikköä ja toisaalta taas lehtokorven kasvillisuutta sekä märkiä ja reheviä järviruokokasvustoja. Kasvillisuus on kärsinyt teollisesta toiminnasta ja ojituksista. Paikalle tavanomaisen kasviston lisäksi alueella tavataan muun muassa punakämmekkää, vaaleasaraa ja hoikkavillaa.


title: Pomponrahka

text: Sammallajisto Pomponrahkalla on hyvin edustava. Alueelta on löydetty yli puolet koko Suomessa tavattavista rahkasammallajeista. Tavanomaisempia lajeja alueella ovat aaparahkasammal, kuljurahkasammal ja haprarahkasammal lisäksi alueella tavataan harvinaiset käyrälehtirahkasammal, rannikkorahkasammal ja kirjorahkasammal. Muita Varsinais-Suomessa uhanalaisena tavattavia lajeja alueella ovat kultasirppisammal, kairasammal ja lettokilpisammal. Lisäksi alueella esiintyy harvinaisia ja uhanalaisia maksasammalia kuten rahkapaanusammal, luhtaliuskasammal ja viiksisammal. Pomponrahkalla ja lentoasemalla tehdyt ojitukset ja sen aiheuttama kuivuminen on kuitenkin hävittänyt useita ravinteisten soiden sammalia esimerkiksi kiiltosirppisammalen.


title: Pomponrahka

text: Pomponrahkan pesimälinnustoon kuuluu noin kolmekymmentä lajia. Lajisto koostuu pääasiassa havumetsien tavallisista lajeista, mutta myös lehtimetsien lajeja löytyy alueen koivikosta. Linnustoon kuuluvat muun muassa harmaapäätikka, kangaskiuru, kehrääjä, kultarinta, mustapääkerttu, lehtokurppa, palokärki ja pyy. Turun alueen tihein sirittäjäkanta pesii Pomponrahkalla. Lisäksi alueella on tavattu muutamia kertoja harvinaisemmat idänuunilintu, kuhankeittäjä ja pohjansirkku.


title: Pomponrahka

text: Selkärangattomien eläinlajisto on poikkeuksellisen lajirikas ja monipuolinen Pomponrahkalla. Alueella tavataankin lukuisia harvinaisia lajeja. Etenkin hämähäkkilajisto on edustava suoalueen eteläosassa. Melko pieneltä alueelta on löydetty noin 250 hämähäkkilajia, eli noin 40 prosenttia koko Suomen lajimäärästä. Syytä suureen lajimäärään pidetään alueen poikkeuksellisen mosaiikkimaista rakennetta. Vastaavaa lajimäärää ei tunneta millään muulla suoalueella Suomessa.


title: Pomponrahka

text: Useat muualla harvinaiset ja vähälukuisena esiintyvät lajit ovat Pomponrahkalla runsaita. Suomessa muuallakin tavattavista lajeista harvinaisin ja uhanalaisin on kosteikkovarpuhämähäkki, jota tavataan Pomponrahkan lisäksi vain kahdella muulla paikalla Suomessa. Juoksuhämähäkkeihin kuuluvat "Pardosa hyperborea" ja "Tricca alpigena", riippuhämähäkkilaji "Sisicus apertus", kivikkohämähäkkilaji "Gnaphosa microps", pallohämähäkkilaji "Robertus lyrifer" ja ristihämähäkkilaji "Nuctenea silvicultrix" ovat kaikkia pohjoisia suolajeja, joille Pomponrahkan esiintymisalue on lounaisin Suomessa. Saaristolle tyypillisen kivikkohämähäkkilaji "Zelotes longipes" ainoa sisämaan esiintymispaikka on Pomponrahkalla. Myös ruoikossa elävälle hyppyhämähäkille, "Marpissa radiata", on Pomponrahka ainoa sisämaan esiintymispaikka. Lisäksi tunnetaan kymmenkunta muuta lajia, joiden lähes ainoa esiintymispaikka Pomponrahka on. Suolta löytyy myös muutama harvinainen ludelaji kuten ruoppakirppulude, rämelude ja äkälude.


title: Pomponrahka

text: Pomponrahkan perhoslajistoon kuuluu useita levinneisyydeltään itäisiä ja pohjoisia lajeja. Harvinaisin Pomponrahkan suurperhoslajeista on karjalanallaskehrääjä. Muita harvinaisia lajeja ovat haapatyttöperhonen, herttakangasyökkönen ja rämepörhömittari. Lisäksi alueella tavataan useita lajeja joita ei esiinny muualla Turun seudulla.


title: Pomponrahka

text: Harvinaisin Pomponrahkalta löydetty laji on kaksisiipisiin kuuluva surviaissääski "Georthocladius platystylus", joka löydettiin suoalueelta kesäkuussa 2011 ja se on ainoa havainto lajista Euroopassa. Laji löydettiin Turun yliopiston eläinmuseon johtamassa tutkimuksessa, jossa kartoitetaan Pomponrahkan kaksisiipislajistoa. Kaksisiipisten avulla arvioidaan suon nykytilaa ja ennallistamistarvetta.


title: Pomponrahka

text: Pomponrahka on 135 hehtaarin laajuudelta Natura 2000 -aluetta ja kuuluu valtakunnalliseen soidensuojeluohjelmaan. Pomponrahka rauhoitettiin luonnonsuojelulailla vuonna 1983. Turun kaupungin omistama alue on luonnonsuojelualuetta, mutta loppuosa suosta joka on valtion omistuksessa, on vielä vailla suojelualuetta. Pomponrahka kuuluu soidensuojelun perusohjelmaan ja se on Turun seutukaavassa osoitettu suojelualueeksi.


title: Pomponrahka

text: Luontodirektiivin luontotyyppejä on Pomponrahkalla keidassuot 69 % ja letot 1 % pinta-alasta.


title: Tomi Alatalo

text: Tomi Alatalo (s. 1981) on suomalainen näyttelijä. Tammikuussa 2016 ensi-iltansa saaneessa Love Records -levy-yhtiöstä kertovassa elokuvassa "Love Records – Anna mulle Lovee" (ohjaus Aleksi Mäkelä) Alatalolla on merkittävä rooli. Hän teki Jeesuksen roolin Helsingin Via Crucis – Ristin tie -näytelmässä 2011. Tampereen Teatteriin vuonna 2013 tehdyssä William Shakespearen Hamlet -näytelmässä (ohjaus Mikko Viherjuuri) hän näytteli nimiroolin. Keski-Uudenmaan teatterissa 2013 esitetyssä Aleksis Kiven Nummisuutarit -näytelmässä hänen roolinsa oli Esko. Näytelmän ohjasi Juha Hurme. Lisäksi hän on vieraillut useissa teattereissa ympäri maan, muun muassa Tampereen Työväen Teatterin, KOM-teatterin ja Nälkäteatterin vankilakiertue-näytelmissä. Hän soitti bassoa Järjestyshäiriö-yhtyeessä korvattuaan yhtyeen entisen basistin Anssin elokuussa 2008.


title: Europa-Park

text: Europa-Park on Saksan suosituin ja suurin teemapuisto. Yli neljällä miljoonalla kävijällä vuonna 2017 se on maailman suosituin kausittain auki oleva ja Euroopan kuudenneksi suosituin teemapuisto. Vain Pariisin Disneyland (joka on auki ympärivuotisesti) ohittaa sen Euroopassa. Europa-Park sijaitsee Rustin kaupungissa, Lounais-Saksassa, Freiburgin ja Strasbourgin välissä. Se on yleensä auki suunnilleen pääsiäisestä marraskuun alkuun (kesäkausi) ja joulukuun alusta tammikuun toiselle viikolle (talvikausi).


title: Europa-Park

text: Puisto jakautuu viiteentoista eri alueeseen, jotka ovat enimmäkseen nimetty Euroopan maiden ja alueiden mukaan. Europa-Parkin maskotti on harmaa ”Euromaus”-niminen hiiri. Puistossa on myös yli tusinan verran muita hahmoja, jotka ”asuvat” siellä. Europa-Parkia johtaa ”The Mack family”, joka on valmistanut laitteita jo vuodesta 1780, sirkusvaunuja vuodesta 1880 ja vuoristoratoja vuodesta 1921. Puisto avattiin ensimmäisen kerran vuonna 1975.


title: Europa-Park

text: Puistossa on 10 vuoristorataa, joista vanhin on ”alppirata”, jossa vuoristorata kiidättää läpi timanttikaivosten, tulen ja savun täydentämänä. Uusin rata on ”Blue Fire”, jonka vaunut kulkevat monenlaisista kiepeistä ja silmukoista. Teemapuisto on hyvin arvostettu maailmanlaajuisesti, mutta puisto lupaa silti pitää jonot lyhyinä ajamalla radat tehokkaasti ja lähettämällä vaunut matkaan viipymättä.


title: Europa-Park

text: Huvipuistolaitteiden lisäksi Europa-Park on myös suuri lomakeskus. Puistossa sijaitsee neljä hotellia, majatalo, tiipii-kylä ja leirintäalue. Suurin hotelleista on nimeltään Colosseo ja se on tehty Rooman Colosseumin tyyliseksi.


title: Europa-Park

text: 26.5.2018 Europa Parkin Skandinavia-osastolla oli suuri tulipalo.


title: Devonihiekkakivi

text: Devonihiekkakivi (, ORS) on iskostumatonta kvartsihiekkaa. Kivessä ja/tai hiekassa virtauskerrokset erottuvat punaisen eri sävyinä, joka aiheutuu raudan hapettumisesta hematiitiksi.


title: Kasim Reed

text: Mohammed Kasim Reed (s. 10. kesäkuuta 1969) on yhdysvaltalainen demokraattipoliitikko. Hänet valittiin Atlantan pormestariksi vuonna 2010 ja uudelleen 2014. Aiemmin Reed on ollut Georgian edustajainhuoneen jäsen vuosina 1998–2002 ja Georgian senaatissa vuosina 2003–2009.


title: Juhlapuhe

text: Juhlapuhe on huomionosoituksena esitetty puhe esimerkiksi häissä, ristiäisissä, syntymäpäivillä, valmistujaisissa tai ylioppilasjuhlissa.


title: Daniil Andrejev

text: Daniil Leonidovitš Andrejev (; 2. marraskuuta 1906 Berliini – 30. maaliskuuta 1959 Moskova) oli venäläinen kirjailija, runoilija ja mystikko.


title: Punk Goes Acoustic

text: Punk Goes Acoustic on kokoelmalevy ja osa "Punk Goes..."-sarjaa jota tekee Fearless Records. Se koostuu akustisista kappaleista tehdyistä covereista, joita ovat tehneet eri punk-esittäjät. Levy on julkaistu 21. lokakuuta vuonna 2003.


title: Brunner Minen onnettomuus

text: Brunner Minen onnettomuutta 26. maaliskuuta 1896, jossa kuoli 65 kaivosmiestä, pidetään Uuden-Seelannin historian pahimpana kaivosonnettomuutena. Onnettomuuden aiheuttanut räjähdys johtui todennäköisesti metaanikaasun syttymisestä, mikä on yleinen vaaratilanne kaivoksissa.


title: Brunner Minen onnettomuus

text: Ensimmäisenä uhreja etsimään lähteneet kaivoksen johtaja ja insinööri löydettiin tajuttomina. Menehtyneitä oli puolet työläisistä ja kaikkien ruumiit löydettiin.


title: La Grange

text: La Grange on blues rock-/hard rock -yhtye ZZ Topin vuonna 1973 julkaisema kappale. Se ilmestyi heidän kolmannella albumillaan "Tres Hombres" sekä erikseen singlenä.


title: La Grange

text: Singlen B-puolena oli myös "Tres Hombres" -albumilla julkaistu kappale ”Beer Drinkers and Hell Raisers”. Joissain versioissa oli b-puolena ”Beer Drinkers and Hell Raisersin” sijaan ”Just Got Paid”, joka julkaistiin jo vuoden 1972 albumilla "Rio Grande Mud".


title: La Grange

text: ”La Grangen” sanat kertovat samannimisestä bordellista, joka esiintyy muun muassa "Texasin paras pikku porttola" -elokuvassa. Vuonna 1985 yhtyeen basisti Dusty Hill kertoi, että hän olisi itse käynyt siellä 13-vuotiaana, ja että isät olivat vieneet samanikäisiä poikiansa sinne. Bordelli suljettiin myöhemmin. Kappaleen tekijöiksi on merkitty kaikki yhtyeen jäsenet. ”La Grangen” alkuperä oli John Lee Hookerin ”Boogie Chillen” -nimisessä kappaleessa.


title: La Grange

text: Vuonna 1991 Bernard Besman -niminen mies kuuli kappaleen ja otti yhteyttä La Cienega Musicille (yhtiö, joka omisti ”Boogie Chillen” -kappaleen tekijänoikeudet) ja päätti aloittaa oikeustoimet yhtyettä vastaan. Vuonna 1996 syytteet hylättiin oikeudessa, sillä ”Boogie Chillenin” kummankin version tekijänoikeudet olivat rauenneet.


title: La Grange

text:
"Tres Hombresin" vuonna 2006 julkaistulla uusintapainoksella on bonuskappaleena liveversio ”La Grangesta”.A-puoli
B-puoli


title: La Grange

text: ”La Grangesta” tuli menestys kotimaassaan: se pääsi singlelistoilla sijalle 41 ja pysyi listalla 19 viikkoa. Sitä on pidetty myös yhtenä yhtyeen bravuureista. "Rolling Stone" -lehden mukaan kappale on maailman 74. paras kitarakappale kautta aikojen. "Q"-lehden parhaiden kitarakappaleiden listalla ”La Grange” oli sijalla 92.


title: La Grange

text: ”La Grange” esiintyy muun muassa elokuvassa "Armageddon" (1998).”Kappale on mukana muun muassa videopelissä "" (2007).


title: La Grange

text: Kappaleesta ovat tehneet oman versionsa muun muassa countrymuusikko Tracy Byrd ja Hank Williams, Jr..


title: Fettuccine

text: Fettuccine on Roomassa suosittu pastalaji. Se on litteä nauhapasta, joka on valmistettu vehnäjauhoista ja kananmunasta ja jota muualla Italiassa sanotaan tagliatelleksi. Leveämpänä sitä kutsutaan nimellä fettuce, kapeampana fettucelle.


title: Salamancan lentoasema

text:
Salamancan lentoasema sijaitsee Malacánin sotilasalueella noin 15 kilometriä Salamancasta Machacónin, Calvarrasa de Abajon ja Villagonzalon
de Tormesin kuntien välissä. Sitä käyttävät Air Nostrum ja Air Europa, jotka lentävät sieltä Málagaan ja Palma de Mallorcaan.


title: Steve Conte

text: Steve Conte (s. 23. syyskuuta 1960 New York) on yhdysvaltalainen laulaja, kitaristi ja rockmuusikko. Conte on tunnettu hyvin rockyhtye New York Dollsin kitaristina, jossa hän on ollut vuodesta 2004. Conte on tehnyt yhteistyötä monien eri artistien kanssa. Conte soittaa Hanoi Rocksista tutuksi tulleen Michael Monroen bändissä Sami Yaffan, Rich Jonesin ja Karl Rockfistin kanssa.


title: Dennis Aogo

text: Dennis Aogo (s. 14. tammikuuta 1987 Karlsruhe, Baden-Württembergin osavaltio, Länsi-Saksa) on saksalainen jalkapalloilija, joka pelaa Schalke 04:ssa. Pelinumerolla 15 pelaava Aogo on oikea puolustaja.


title: Punk Goes...

text: Punk Goes... on kokoelmalevysarja, jonka julkaisija on Fearless Records. Levyt koostuu eri tyylilajin kappaleista tehdyistä cover-versioista, joita ovat tehneet punk-esittäjät.


title: Kemin sarjakuvapäivät

text: Kemin sarjakuvapäivät on tapahtuma, jonka järjesti vuosittain Kemin sarjakuvakeskus. 35 vuoden ajan järjestettyjen Kemin sarjakuvapäivien pitäminen hiipui vuonna 2016 vapaaehtoisten tekijöiden vähenemiseen ja vaikeaan taloustilanteeseen.


title: Kemin sarjakuvapäivät

text:
Kemin Kulttuurilautakunta järjesti 26.–27. syyskuuta 1981 yhteistyössä Suomen sarjakuvaseuran kanssa sarjakuvaseminaarin, jossa kyseltiin onko sarjakuva taidetta, käsiteltiin sarjakuvan historiaa, tuotantoa ja kulutusta, kotimaista sarjakuvaa ja sarjakuvantekijäin asemaa.
Sarjakuvatapahtumia jatkettiin vuosittain. Sarjakuvapäivien kansainvälistyminen alkoi 1985. Tuolloin ranskalainen ”selkeän viivan” (ligne claire) edustaja Serge Clerc vieraili Kemissä. Sen jälkeen arktisilla sarjakuvafestivaaleilla on vierailleet monet merkittävät sarjakuvapiirtäjät, käsikirjoittajat ja sarjakuvan asiantuntijat. Kemissä ovat käyneet muun muassa undergroundguru Robert Crumb ja sarjakuvafilosofi Scott McCloud Yhdysvalloista, piirtäjä Jose Munoz ja käsikirjoittaja Carlos Sampayo Argentiinasta, FECOn varapuheenjohtaja Norio Yamanoi Japanista ja piirtäjä Frank Odoi Keniasta. Ranskalaisen kielialueen sarjakuvaa ovat esitelleet muun muassa naispiirtäjä Claire Bretécher, Bordeaux’n yliopiston professori, käsikirjoittaja Pierre Christin ja Belgian Philipsin pääjohtajan paikalta sarjakuvakäsikirjoittajaksi siirtynyt Jean van Hamme.


title: Kemin sarjakuvapäivät

text: Vuonna 2006 järjestetyt 25. sarjakuvapäivät jäivät tapahtumasta alusta alkaen päävastuussa olleen kulttuurisihteeri Heikki Porkolan viimeisiksi.


title: Kemin sarjakuvapäivät

text: 26. sarjakuvapäivät keväällä 2007 järjestettiin aikaisempaa pienemmällä budjetilla Kemin kaupungin tapahtumalle myöntämän avustuksen pienennettyä yhdeksäsosaan aikaisemmasta. Tapahtuma vietiin Kemin sisäsatamaan, missä alueen ravintoloita ja Tullimakasiini muutettiin viikonlopun ajaksi näyttelytiloiksi. Kulttuurikeskukseen keskitettiin päivien mangaohjelma.


title: Kemin sarjakuvapäivät

text: Useana vuonna päivillä on järjestetty japanilaista kulttuuria esittelevä Kitacon-tapahtuma, jossa esitellään animea ja mangaa.


title: Kemin sarjakuvapäivät

text: Jo ensimmäiseen tapahtumaan liittyi sarjakuvakilpailu, jonka voitti Harri Vaalio sarjakuvallaan Näkkilä. Vuodesta 1982 lähtien kilpailujen parhaat työt on julkaistu albumeina. Valtakunnallisena sarjakuvakilpailu järjestettiin vuoteen 1999 saakka, jolloin kilpailu laajeni pohjoismaiseksi. Sarjakuvakilpailussa on ollut kaksi sarjaa: novelli- ja strippisarjakuvat.


title: Kemin sarjakuvapäivät

text: Vuodesta 2000 lähtien Kemin sarjakuvapäivillä on järjestetty myös sprinttistripin Suomen mestaruuskilpailuja. Ideana kilpailussa on piirtää strippi annetusta aiheesta puolen tunnin sisällä. Muun muassa Ville Ranta on menestynyt näissä kilpailuissa. Vuonna 2006 kilpailun voitti turkulainen Rami Selin.


title: Kemin sarjakuvapäivät

text: "Kemin sarjakuvakilpailujen (novellit) voittajat":


title: Kemin sarjakuvapäivät

text: Kuvanveistäjä Sanna Koiviston Jope Pitkäsen sarjakuvahahmon pohjalta toteuttamia Lempi-patsaita on jaettu sarjakuvapäivillä vuodesta 1987 alkaen. Lempi Grand Prix myönnetään vuoden parhaasta kotimaisesta sarjakuvakirjasta, merkittävästä pitkäaikaisesta tuotannosta tai muusta suomalaista sarjakuvaa edistävästä teosta. Strippi-Lempi jaetaan vuoden parhaasta sanomalehtistripistä ja Lehti-Lempi kotimaiselle sarjakuvalehdelle tai kotimaista sarjakuvaa suosivalle sanomalehdelle. Lempi International myönnetään laadukkaille käännösalbumeille.


title: Kemin sarjakuvapäivät

text:
Ensimmäisen Lempi Grand Prix'n sai Harri Pystynen (1950-1990) strippialbumistaan Kadekismus. Ensimmäinen Strippi-lempi meni itseoikeutetusti Lempi-hahmon luojalle Jope Pitkäselle.
Kotimaisista sarjakuvalehdistä Lehti-Lempillä on palkittu Kylmä Metalli 1987 ja Suuri Kurpitsa 1992. Viimeksi on palkittu Juha Kouvalainen sarjakuvaportaali Kvaak.fi:n kehittämistyöstä vuonna 2005 ja sarjakuvan monitoimimies Vesa Kataisto vuonna 2006. Vuoden 2007 ainoan Lempi-palkinnon, Strippi-Lempin, sai Kiroilevan siilin tekijä Milla Paloniemi.


title: Kemin sarjakuvapäivät

text: Vuonna 2006 Kemin sarjakuvakeskus myönsi historian ensimmäisen Lempi Grand Slam -palkinnon, jonka sai eläkkeelle jäävä Heikki Porkola ansioistaan suomalaisen sarjakuvan edistäjänä. Palkintoa luovutettaessa Sarjakuvakeskuksen puheenjohtaja Ilpo Koskela luonnehti yhtä Grand Slamiä neljän Grand Prix'n arvoiseksi.


title: Kemin sarjakuvapäivät

text: Lempi Patsaat 1987–2007


title: Kemin sarjakuvapäivät

text: Vuodesta 2004 alkaen Sarjakuvakeskus on järjestänyt Sarjakuva & Musiikki -sävellys- ja sanoituskilpailuja. Tuon vuoden sarjakuvapäivien teemana oli juuri Sarjakuva & Musiikki. Kilpailua jatkettiin seuraavina vuosina.


title: Kemin sarjakuvapäivät

text: Ensimmäisessä kilpailussa palkittiin voittokappaleen "Mustapukuinen mies" (Pentti Korpela) lisäksi toiseksi sijoittunut "O.B.Makkonen" (Jarkko Meretniemi-Pekka Jäntti) ja kolmannen sijan saavuttanut "Mämmilä" (Martti Ohinmaa). Kilpailun tuomaristoon kuuluivat Rumba-lehden entinen toimituspäällikkö, nykyinen STT:n toimittaja Antti Eerola, sarjakuvapiirtäjä / muusikko Kivi Larmola ja muusikko, Sarjakuvakeskuksen hallituksen jäsen Jussi Korhonen. Tuomariston sihteerinä toimi festivaalijohtaja Heikki Porkola.


title: Kemin sarjakuvapäivät

text: Vuonna 2005 ensimmäistä palkintoa ei jaettu lainkaan, kakkospalkinnon sai "Matti Hagelbergin yksinkertainen viisaus" (Lauri Wuolio) ja kolmannen palkinnon "Viivi ja Wagner" (Martti Ohinmaa). Arvosteluraatiin kuuluivat festivaalijohtaja Heikki Porkola, muusikko, sarjakuvakeskuksen hallituksen jäsen Jussi Korhonen ja sarjakuvapiirtäjä Ari Kutila.


title: Kemin sarjakuvapäivät

text: Kolmannen, vuonna 2006 järjestetyn kilpailun voiton jakoivat euralainen Mika Peltonen kappaleella "Oi Viivi" ja kemiläinen Pentti Korpela kappaleella "Virtanen". Lisäksi kilpailun tuomaristo myönsi kunniamaininnan Pietari Pehkoselle kappaleesta "Sarjakuvia piirtelen". Vuoden 2006 kilpailun tuomariston muodostivat festivaalijohtaja Heikki Porkola ja muusikot Jussi Heikkinen ja Jussi Korhonen Sarjakuvakeskuksen edustajina sekä ulkopuolisena asiantuntijajäsenenä muusikko, sarjakuvapiirtäjä Joel Melasniemi.


title: Kemin sarjakuvapäivät

text: Kunkin vuoden palkitut kappaleet on julkaistu CD-singleinä, jotka ovat tuottaneet Jussi Heikkinen ja Jussi Korhonen.


title: René Meulensteen

text: René Meulensteen (s. 25. maaliskuuta 1964) on alankomaalainen jalkapallovalmentaja ja entinen pelaaja.


title: René Meulensteen

text: Meulensteenin oma pelaajaura jäi vaatimattomaksi Alankomaiden alasarjoissa ja hän lopettikin uransa 29-vuotiaana. Meulensteen on suorittanut UEFAn A-valmentajalisenssin sekä Alankomaiden liiton TCI-lisenssin. Hän aloitti valmennusuransa NEC Nijmegenissä 1990-luvun alussa. Hän kuului legendaarisen alankomaalaisvalmentaja Wiel Coerverin valmennusmetodien kannattajiin ja suosii valmennuksessaan teknistä osaamista.


title: René Meulensteen

text: Vuonna 1993 Meulensteen siirtyi NECistä Qatarin U18-maajoukkueen peräsimeen. Hän työskenteli maan jalkapalloliiton palveluksessa kuuden vuoden ajan kunnes siirtyi 1999 seurajoukkue Al-Ittihadin päävalmentajaksi. Seuraavana vuonna Meulensteen jatkoi uraansa Al-Saddin peräsimessä ja johdatti seuran Arabian Mestarien liigan voittoon vuonna 2001.


title: René Meulensteen

text: Al-Saddista Meulensteen siirtyi 2001 Manchester Unitedin organisaatioon juniorivalmentajaksi. Coerverilaisesta valmennustavastaan tunnettu Meulensteen keskittyi ennen kaikkea pelaajien teknisten ominaisuuksien kehittämiseen. Joulukuussa 2005 hän nousi Unitedin reservijoukkueen päävalmentajaksi Ricky Sbragian lähdettyä seurasta.


title: René Meulensteen

text: Kesällä 2006 Meulensteen jätti Unitedin ja siirtyi kolmivuotisella sopimuksella Tanskan Superliigassa pelanneen Brøndby IF:n päävalmentajaksi. Pesti tanskalaisseurassa jäi kuitenkin lyhyeksi. Syyskaudella seura vajosi kauas liigan mestaruuskamppailusta ollen talvitauolle mentäessä 7:s. Lisäksi Meulensteenin ja seurajohdon välejä hiersivät seuran toimintaan liittyvät näkemyserot. Lopulta osapuolet purkivat sopimuksensa tammikuussa 2007. Pian lähtönsä jälkeen Meulensteen palasi Unitediin tekniseksi valmentajaksi. Heinäkuussa 2008 Alex Ferguson nosti hänet edustusjoukkueen valmennustiimiin Carlos Queirozin tilalle.


title: René Meulensteen

text: Sir Alexin jätettyä Manchester Unitedin valmentajan tehtävät, myös Meulensteen ilmoitti eroavansa seuran palveluksesta. Meulensteen voitti Unitedin apulaisvalmentajana Valioliigan mestaruuden kolmesti, Englannin liigacupin kahdesti ja Mestarien liigan kerran. Unitedista lähtönsä jälkeen Meulensteen siirtyi Guus Hiddinkin apuvalmentajaksi Venäjän liigassa pelaavaan FK Anži Mahatškalaan. Hiddinkin erottua yllättäen heinäkuun lopulla 2013 tehtävästään, nostettiin Meulensteen seuran päävalmentajaksi. Päävalmentajapesti jäi kuitenkin hyvin lyhyeksi, sillä seura erotti Meulensteenin 16 päivää päävalmentajanimityksen jälkeen.


title: René Meulensteen

text: Meulensteen palasi marraskuussa 2013 valmennustehtäviin Englantiin, kun hänestä tuli Fulhamin apulaisvalmentaja. Martin Jolin saatua potkut päävalmentajan paikalta joulukuun alussa, nousi Meulensteen seuran päävalmentajaksi. Meulensteen ei onnistunut nostamaan Fulhamia pois putoamiskamppailusta, vaikka joukkue pelasi 1–1 tasapelin Manchester Unitedia vastaan. Fulham erotti Meulensteenin 14. helmikuuta 2014.


title: René Meulensteen

text: Marraskuussa 2014 Philadelphia Union palkkasi Meulensteenin seuraorganisaatioon konsulttitehtäviin.


title: René Meulensteen

text: Elokuussa 2016 Meulensteen palasi valmennustehtäviin israelilaisen Maccabi Haifan peräsimessä. Hänen pestinsä israelilaisseuran peräsimessä päättyi kuitenkin lyhyeen, sillä hän jätti seuran jo helmikuun puolivälissä 2017 kehnojen tulosten vuoksi.


title: Der Angriff

text: Der Angriff () oli berliiniläinen sanomalehti, jonka Joseph Goebbels perusti vuonna 1927. Lehden tavoitteena oli kerätä lisää tukea natsiaatteelle, ja siinä onnistuttiinkin erinomaisesti.


title: Der Angriff

text: Jotkin natsien tärkeimmistä propagandassaan käyttämistä teemoista esiteltiin "Der Angriffin" sivuilla. Lehdessä muun muassa vankistettiin Horst Wesselin ympärille rakennettua sankaritarinaa ja esitettiin ensimmäisen kerran ajatus ”tuntemattomasta SA-miehestä”.


title: Jos vielä oot vapaa

text: Jos vielä oot vapaa on Toivo Kärjen säveltämä ja Juha ”Watt” Vainion sanoittama iskelmä vuodelta 1970. Sen levytti ensimmäisen kerran Markku Tranberg eli Markus. Hänen versionsa julkaistiin ”Vain kotka lentää aurinkoon” -singlen B-puolella 1970. Kappale on Markuksen tunnetuimpia, ja sen mukaan nimettiin 20 suosikkia -albumisarjan kokoelmalevy "20 suosikkia – Jos vielä oot vapaa". Toivo Kärki kertoi myöhemmin, että kun tangon suosio alkoi 1960-luvun lopulla hiipua, hän ryhtyi kirjoittamaan "piilotangoja", jotka sisälsivät niitä aineksia, joita tangoissa rakastettiin, mutta "olomuoto" oli toinen.


title: Jos vielä oot vapaa

text: Tunnetun coverin kappaleesta teki Ressu Redford vuonna 1992. Se julkaistiin hänen albumillaan "Taas aurinko nousee". Muita kappaleen äänittäneitä ovat muun muassa Markku Johansson, Raimo Piipponen, Kari Litmanen ja Nylon Beat. Laulua pidetään yhtenä Toivo Kärjen kauneimpana sävellyksenä, ja se julkaistiinkin kokoelmalla "Toivo Kärki – Kauneimmat laulut". Laulu äänestettiin radiokanava Iskelmän Kaikkien aikojen paras iskelmä -listalla sijalle 129. Kappaleesta julkaistiin vuonna 2010 uusi kitaraversio 60-vuotisjuhlavuoden kunniaksi muusikko Jasu Mäntylän tuottamana.


title: Aino Nykopp-Koski

text: Aino Kerttu Annikki Nykopp-Koski (s. 1950) on suomalainen sarjamurhaaja, joka työskennellessään perushoitajana murhasi ja yritti murhata useita potilaitaan vuosina 2004–2009. Ennen henkirikoksia hänelle oli langetettu ehdollisia vankeustuomioita muun muassa lääkeaineiden ja potilaiden omaisuuden varastamisesta.


title: Aino Nykopp-Koski

text: Poliisi alkoi tutkia Nykoppin toimia maaliskuussa 2009 sattuneen myrkytystapauksen jälkeen. Nykopp oli todistajan kertoman mukaan valmistanut jogurttiannoksen, johon oli sekoitettu erilaisia hengenvaarallisia lääkkeitä. Uhriksi joutunut vanha nainen saatiin pelastettua Marian sairaalassa. Tutkinnan aikana selvisi monta vastaavanlaista myrkytystapausta.


title: Aino Nykopp-Koski

text: Nykopp kiisti rikokset. Hänen mukaansa joissakin tapauksissa oli kyse luonnollisista kuolemista, toisissa potilaat ottivat itse liikaa lääkkeitä.


title: Aino Nykopp-Koski

text: Helsingin käräjäoikeus katsoi Nykoppin 14. toukokuuta 2010 antamallaan välipäätöksellä syylliseksi viiteen murhaan, viiteen murhan yritykseen ja kahteen törkeään pahoinpitelyyn ja lähetti hänet mielentilatutkimukseen. Tutkimuksen mukaan hän toimi täydessä ymmärryksessä, ja hänellä oli antisosiaalinen persoonallisuushäiriö, johon liittyy useita psykopaattisia piirteitä.


title: Aino Nykopp-Koski

text: Nykopp tuomittiin Helsingin käräjäoikeuden päätöksellä 22. joulukuuta 2010 elinkautiseen vankeuteen. Nykopp-Koski valitti tuomiosta ja tapauksen käsittely hovioikeudessa alkoi syksyllä 2011. Helsingin hovioikeus katsoi 29. maaliskuuta 2012 antamallaan tuomiolla Nykoppin syylliseksi viiteen murhaan, viiteen murhan yritykseen, kolmeen törkeään pahoinpitelyyn, kahteen törkeään varkauteen, kahteen varkauteen sekä kahteen huumausainerikokseen.


title: Aino Nykopp-Koski

text: Hovioikeus piti käräjäoikeuden langettaman elinkautisen vankeustuomion voimassa. Korkein oikeus hylkäsi Nykopp-Kosken valituslupahakemuksen 22. marraskuuta 2012 antamallaan päätöksellä.


title: Metallinkylä

text: Metallinkylä (ruots. Metallbyn) on Porin 45. kaupunginosa. Sen naapurikaupunginosia ovat etelässä Harmaalinna, lännessä Mikkola ja Sampola, pohjoisessa Vanhakoivisto ja Väinölä sekä idässä Koivistonluoto ja Ulvilan Saarenluoto.


title: Metallinkylä

text: Metallinkylä kuuluu Väinölän koulupiiriin, ja sen postinumero on 28330. Sen teitä ovat Mastojentie, Radioasemantie ja Kuparitie. Metallinkylän eteläosassa sijaitsee Kupariteollisuuspuisto, jossa toimivat ennen Outokummun Porin tehtaat, ja nykyään Mitsubishin omistama Luvata Pori Oy, Outotec, Cupori, Boliden, Stratum, Upcast ja Aurubis.


title: Jari Huhtasalo

text: Jari Matti Huhtasalo (s. 22. heinäkuuta 1958) on suomalainen laulaja ja diakoni.


title: Jari Huhtasalo

text: Ikaalisista kotoisin oleva Huhtasalo tuli tunnetuksi poikasopraanona vuonna 1972 levymyyntitilaston ykköseksi nousseella kappaleellaan "Äideistä parhain". Hän on myöhemmin jatkanut levytysuraansa 2000-luvulla. Omien albumiensa lisäksi Huhtasalo on mukana myös levyllä "Kaikkien aikojen hengelliset laulut – 60 kauneinta" (2009). Hänen isänsä on pelimanni Matti Huhtasalo.


title: Aaslaluoto

text: Aaslaluoto eli Aasla on saari Naantalin eteläosassa Rymättylässä. Saari sijaitsee Airiston lounaisosassa ja sitä ympäröivät saaret kaikkialta muualta paitsi etelästä, jossa on merenselkä Omenaistenaukko. Aaslaluodon pinta-ala on 16,16 neliökilometriä ja vakituisia asukkaita on 85. Vapaa-ajan asuntoja saarella on 201 (pois lukien vapaa-ajan asunnot, joissa asutaan pysyvästi).


title: Aaslaluoto

text: Aaslalle kulkee Airismaalta yhdystie 1890. Saareen päästäkseen on käytettävä Aaslan ja Airismaan välillä liikennöivä Hämmärönsalmen lossia. Saareen pääsee myös yhteysalus M/S "Östernillä" (ennen Merenkulkulaitoksen yhteysalus M/S "Linta"), joka liikennöi Seilin kautta Nauvoon. Saaren läpi kulkee matkailutie Pikku rengastie.


title: Aaslaluoto

text: Aasla kuuluu Airisto - Seilin valtakunnallisesti arvokkaaseen maisema-alueeseen. Aasla on myös osittain natura 2000 -aluetta. Se muodostaa yhdessä viereisen Krampin saaren kanssa 338 hehtaarin Aasla-Kramppi natura-alueen.


title: Aaslaluoto

text: Aaslalla on useita pieniä järviä. Niistä edustavampia ovat kolmen glo-järven ketju; Paskalahti, Vanhankylänlahti ja Uusitupa, jotka ovat varsin ruovikoituneita, mutta niiden rannalta löytyy myös niittyjä ja lepikkoa. Muita järviä Aaslalla ovat Soropohjanjärvi, Ruoninjärvi, Sydänmaanjärvi, Menikkalanjärvi ja Sianpäänjärvi.


title: Donner-instituutti

text: Donner-instituutti () on uskontotieteelliseen ja kulttuurihistorialliseen tutkimukseen erikoistunut Åbo Akademin säätiön alaisuudessa toimiva yksityinen tutkimuslaitos. Instituutin tehtävänä on uskontotieteellisen ja kulttuurihistoriallisen tutkimuksen edistäminen. Donner-instituutin kirjasto on Pohjoismaiden suurin uskontotieteelliseen kirjallisuuteen erikoistunut kirjasto. Donner-instituutti järjestää säännöllisesti uskontotieteellisiä kongresseja, ja kongressiesitelmät julkaistaan instituutin omassa sarjassa "Scripta Instituti Donneriani Aboensis". Sarjassa on tähän mennessä (2010) ilmestynyt 22 nidettä.


title: Maaruska

text: Ruska ilmenee sekä lehtipuissa (puuruska) että varvuissa ja ruohovartisissa kasveissa (maaruska). Maaruskan värikkäimpiä kasveja ovat vaivaiskoivu, mustikka, juolukka ja riekonmarja. Maaruska tulee Lappiin usein hiukan aikaisemmin kuin puiden ruska. Käsitteenä maaruska on harvinaisempi kuin ruska, jonka yhteydessä ajatellaan yleensä puiden ruskaa.


title: Ykspihlajan kirkko

text: Ykspihlajan kirkko on Kokkolan Ykspihlajassa sijaitseva kirkko. Kirkon on piirtänyt ja suunnitellut Aarne Nuortila. Kirkko on rakennettu punatiilistä. Kirkko on vanhan Kokkolan toiseksi suurin kirkko. Ykspihlajan kirkko vihittiin käyttöön 1968, ja sitä käyttää Kokkolan seurakunta.


title: Mahdi Cerbah

text: Mahdi Cerbah (, s. 3. tammikuuta 1953 Alger, Ranskan Algeria) on algerialainen maalivahtivalmentaja ja entinen jalkapallomaalivahti, joka pelasi suurimman osan urastaan JS Kabyliessa. Hän pelasi myös kaikki kolme ottelua Algerian maalilla vuoden 1982 MM-kisoissa. Vuodesta 2005 lähtien Cerbah on toiminut qatarilaisen Al-Saddin maalivahtivalmentajana.


title: Juhannuslisko

text: Juhannuslisko ("Ablepharus kitaibelii") on Välimeren seudulla elävä liskolaji. Sille on ehdotettu uutta suomenkielistä nimeä "balkanintuijottajaskinkki".


title: Juhannuslisko

text: Juhannuslisko on kuparinruskea ja kasvaa noin 15 senttiä pitkäksi. Laji elää kuivilla alueilla ja piiloutuu usein kivien ja maahan pudonneiden lehtien alle. Juhannuslisko liikkuu yleensä hämärän aikaan ja metsästää pieniä hyönteisiä sekä etanoita.


title: Juhannuslisko

text: Lajia esiintyy Välimeren koillisosissa ja Mustanmeren lounaisrannikolla muun muassa Turkin, Kreikan, Bulgarian ja entisen Jugoslavian alueella, sekä pienellä alueella Unkarissa ja Slovakiassa. Laji on elinvoimainen, mutta osissa sen Euroopan puoleista esiintymisaluetta lajia uhkaa soveliaiden elinympäristöjen muuttaminen maa- ja metsätalouden tai teollisuuden käyttöön.


title: Juhannuslisko

text: Juhannuslisko on saanut tieteellisen nimensä unkarilaisen kasvitieteilijän Pál Kitaibelin mukaan.


title: Jailhouse Rock

text: ”Jailhouse Rock” on Jerry Leiberin ja Mike Stollerin tekemä musiikkikappale, jonka levytti ensimmäisenä Elvis Presley vuonna 1957. Se esiintyy samana vuonna ilmestyneessä Elviksen tähdittämässä elokuvassa "Rock'n roll -suosikki".


title: Jailhouse Rock

text: Vuonna 2004 "Rolling Stone" -lehti valitsi ”Jailhouse Rockin” 67. sijalle listallaan 500:sta kaikkien aikojen parhaasta kappaleesta.


title: Silwan

text:
Silwan eli Siiloa on Itä-Jerusalemissa Vanhan kaupungin Lantaportin ulkopuolella ja Temppelivuoren vieressä oleva arabikaupunginosa. Siellä asuu noin 40 000 palestiinalaista.
Historiallisesti kaupunginosa on sijainnut Kidronin laakson itäisellä rinteellä Giihonin lähteen yläpuolella, mutta nykyään se sijaitsee molemmin puolin laaksoa. Alueella sijaitsee Raamatussa mainittu Siiloan lampi.


title: Silwan

text: Silwanin arabihistoria on pääosin uutta, mutta sen juutalainen historia ulottuu Raamatun aikoihin. Juutalaiset asettuivat kylään jo ennen Israelin valtion perustamista. Vuonna 1882 joukko Jemenin juutalaisia pakeni maansa vainoja ja he asettuivat ensin alueella oleviin luoliin. Myöhemmin syntyi ns. jemeniläiskylä Kfar Shiloach (Siiloan kylä). Nämä juutalaiset karkotettiin arabikapinan vuosina 1936-1939 ja arabit ottivat haltuunsa heidän talonsa.


title: Silwan

text: Alueella tehdään arkeologisia kaivauksia, joissa tutkitaan historiallista Daavidin kaupunkia. Paikallisten asukkaiden mukaan kaivauksilla on poliittinen tausta: Israel suunnittelisi käyttää niitä syynä vaatia aluetta itselleen ja ajaa palestiinalaiset pois Jerusalemista.


title: Mahmoud Guendouz

text: Mahmoud Guendouz (s. 24. helmikuuta 1953 El Harrach, Ranskan Algeria) on algerialainen valmentaja ja entinen jalkapalloilija, joka pelasi suurimman osan urastaan kotimaassaan Algeriassa. Hän pelasi myös Ranskassa puolitoista kautta Martiguesissa.


title: Kenneth Ham

text: Kenneth "Hock" Todd Ham (s. 12. joulukuuta 1964 Plainfield, New Jersey) on yhdysvaltalainen astronautti ja Yhdysvaltain laivaston upseeri. Hänet valittiin NASAn astronauttikoulutukseen elokuussa 1998 hänen toimiessaan F/A-18E/F Super Hornetin koelentäjänä. Hän toimi sukkulalennon STS-124 pilottina. Hän toimi 14. toukokuuta 2010 laukaistun sukkulalennon STS-132 "Atlantis" komentajana.


title: Käpälä

text: Käpälä eli tassu on kynnellisten nisäkkäiden raajan uloin osa.


title: Käpälä

text: Muilla eläimillä raajan uloimman osan nimiä:


title: Nourredine Kourichi

text: Nourredine Kourichi (, s. 12. huhtikuuta 1954 Ostricourt, Ranska) on ranskalais-algerialainen valmentaja ja entinen jalkapalloilija, pelipaikaltaan puolustaja.


title: Nourredine Kourichi

text: Kourichi kuului Algerian maajoukkueeseen vuosien 1982 ja 1986 MM-kisoissa.


title: Piers Sellers

text: Piers John Sellers (11. huhtikuuta 1955 Crowborough, Sussex, Englanti – 23. joulukuuta 2016 Houston, Texas, Yhdysvallat) oli brittiläissyntyinen yhdysvaltalainen meteorologi ja NASAn astronautti. Hän osallistui sukkulalennoille STS-112 vuonna 2002, STS-121 vuonna 2006 ja STS-132 vuonna 2010.


title: Piers Sellers

text: Sellers muutti Yhdysvaltoihin Britanniasta vuonna 1982 vaimonsa kanssa. Hän sai Yhdysvaltain kansalaisuuden vuonna 1991. Hänet valittiin NASAn astronauttikoulutukseen vuonna 1996. Sellers on viettänyt avaruudessa 559 tuntia, joista 40 tuntia kuudella avaruuskävelyllä (STS-132:ta edeltävä tilanne).


title: Train (yhtye)

text: Train on yhdysvaltalainen rock-yhtye San Franciscosta, Kaliforniasta. Yhtye on perustettu vuonna 1994.


title: Train (yhtye)

text: Train nousi suuren yleisön tietoisuuteen "Train"-nimisellä debyyttialbumillaan, joka julkaistiin vuonna 1998. Yhtyeen toinen albumi, "Drops of Jupiter" (2001), nosti yhtyeen suureen suosioon. Albumilta julkaistu singlekappale ”Drops of Jupiter (Tell Me)” oli kansainvälinen hitti ja voitti kaksi Grammya vuonna 2002. Albumia myytiin tuplaplatinaan oikeuttava määrä Yhdysvalloissa ja Kanadassa. Se on edelleen yhtyeen myydyin albumi.


title: Train (yhtye)

text: Yhtyeen kolmas studioalbumi, "My Private Nation", julkaistiin vuonna 2003. Se jatkoi yhtyeen menestystä ja ylitti platinamyyntirajan Yhdysvalloissa. Yhtye julkaisi neljännen albuminsa "For Me, It's You" vuonna 2006. Vaikka se sai yleisesti myönteisen vastaanoton kriitikoilta, albumi epäonnistui kaupallisesti. Yhtye piti kolmen vuoden tauon.


title: Train (yhtye)

text: Vuonna 2009 Train yhdistyi jälleen ja julkaisi uusimman albuminsa "Save Me San Francisco". Ensimmäisestä albumilta julkaistusta singlestä ”Hey, Soul Sister” tuli yhtyeen menestynein single sen uran aikana. Se sijoittui kolmen parhaan joukkoon Billboard Hot 100 -listalla ja pääsi kymmenen parhaan joukkoon useissa muissakin maissa.


title: Train (yhtye)

text: Led Zeppelin -coveryhtyeensä hajottua laulaja Pat Monahan lähti kotikaupungistaan Eriestä, Pennsylvaniasta, vuoden 1993 lopulla. Hän asettui Kaliforniaan ja rapasi Rob Hotchkissin, joka esiintyi kahviloissa ja paikallisilla klubeilla. Monahan oli päälaulaja, ja Hotchkiss oli taustalaulaja ja kitaransoittaja. Hotchkiss oli laulajana losangelesilaisessa yhtyeessä nimeltä Apostles. Päätettyään muodostaa kokonaisen yhtyeen duo valitsi Jimmy Staffordin kitaristiksi, Charlie Colin basistiksi ja myöhemmin Scott Underwoodin rumpaliksi, se oli Trainin kokoonpano vuonna 1994. Train yritti saada allekirjoitettua sopimuksen Columbia Recordsin kanssa, mutta se hylättiin 1996. Hylkäämisen jälkeen yhtye päätti julkaista ensimmäisen CD:n itsenäisesti. Vuoteen 1997 mennessä he olivat esiintyneet kansallisilla kiertueilla lämmittämällä konsertteja yhtyeille kuten Barenaked Ladies, Hootie & the Blowfish, Cracker ja Counting Crows.


title: Train (yhtye)

text: Trainin Ensimmäinen albumi, "Train", julkaistiin 24. helmikuuta 1998, eri kappalelistalla, kuin itsenäisen vastine. Albumi oli itse kustannettu 25 000 dollarilla, ja siltä julkaistiin kolme singleä. Ensimmäinen single, "Free", oli pitkälti hitti rock-kanavilla. Toinen single, "Meet Virginia" oli top 20 joukossa Billboard Hot 100 -listalla, ja kolmas single "I Am" oli sijalla 15 kyseisellä listalla. Albumi toi yhtyeelle kansallista kuuluisuutta, ja se saavutti platinarajan Yhdysvalloissa. Menestyksekkään debyyttialbumin jälkeen yhtye alkoi työstää toista albumia.


title: Tähtimöt

text: Tähtimöt ("Stellaria") on kasvisuku, johon kuuluu yksi- ja monivuotisia ruohovartisia kasveja. Niiden lehdet kasvavat vastakkain ja kukka on valkoinen. Tähtimöt muistuttavat eniten härkkien ("Cerastium") sukuun kuuluvia lajeja.


title: Tähtimöt

text: Suomessa esiintyvät tähtimöt:


title: Tähtimöt

text: Muita tähtimöitä:


title: Haarikot

text: Haarikot ("Sagina") on kohokkikasvien heimoon kuuluva kasvisuku, johon kuuluu pieniä yksi- ja monivuotisia ruohovartisia kasveja. Sukuun kuuluu noin 25 lajia.


title: Haarikot

text: Suomessa tavattavat haarikkolajit:


title: Haarikot

text: Muualla tavattavia haarikkolajeja:


title: Voimistelu kesäolympialaisissa 1932

text: Voimistelu vuoden 1932 kesäolympialaisissa Los Angelesissa käytiin yhdessätoista eri lajissa. Isäntämaa Yhdysvallat saalisti noin puolet tarjolla olleista mitaleista.


title: Thiago Silva

text: Thiago Emiliano da Silva, joka tunnetaan paremmin nimellä Thiago Silva (s. 22. syyskuuta 1984 Rio de Janeiro, Rio de Janeiron osavaltio, Brasilia) on brasilialainen jalkapalloilija. Hän edustaa Ranska:n Ligue 1:ssä pelaavaa Paris Saint-Germainia. Hänen pelipaikkansa on keskuspuolustaja. Hän toimi myös Brasilian jalkapallomaajoukkueen kapteenina, kunnes Neymar tuli hänen tilalleen.


title: Thiago Silva

text: Hän on aikaisemmin edustanut RS Futebol Clubea, Juventudea, Portoa, Dynamo Moskovaa, Fluminensea ja AC Milania. Hän on pelannut Brasilian jalkapallomaajoukkueessa 51 ottelua, joissa on tehnyt kolme maalia.


title: Thiago Silva

text: Thiago Silvan profiili Transfermarkt-sivustolla


Neutron Star Collision (Love Is Forever) on englantilaisen vaihtoehtorockia soittavan yhtyeen Musen single, joka löytyy vuoden 2010 elokuvan "Twilight – Epäilys" soundtrack-albumilta "The Twilight Saga – Eclipse: Original Motion Picture Soundtrack". Kappale julkaistiin singlenä 17. toukokuuta 2010.


Lokakuussa 2009 Muse kertoi MTV:n haastattelussa, että yhtye saattaisi olla valmis tekemään kappaleita myös "Twilight – Epäilys" -elokuvaa varten. Muse on luovuttanut kappaleitaan kahteen edelliseen sarjan elokuvaan: Vuoden 2008 elokuvaan "Twilight – Houkutus" he luovuttivat kappaleen ”Supermassive Black Hole” ja vuoden 2009 elokuvaan "Twilight – Uusikuu" kappaleen ”I Belong to You [New Moon Remix]”. Toukokuun alussa Stephenie Meyer kertoi virallisilla kotisivuillaan, että Muse tekee elokuvan soundtrack-levylle kappaleen, josta tulee myös heidän singlensä. Myöhemmin saatiin tietää, että kappale on nimeltään "Neutron Star Collision (Love Is Forever)".


title: Neutron Star Collision (Love Is Forever)

text: Singlen musiikkivideo julkaistiin 20. toukokuuta 2010 ja sen ohjasi Anthony Mandler. Musiikkivideossa näytetään bändin soittoa ja pätkiä elokuvasta "Twilight – Epäilys".


title: Violent Cop

text: Violent Cop ("その男、凶暴につき"; "Sono otoko, kyōbō ni tsuki") on vuonna 1989 ensi-iltansa saanut japanilaisen Takeshi Kitanon debyyttiohjaus. Tyyliltään elokuva on hyvin väkivaltainen toimintaelokuva. mutta se silti menestyi hyvin Japanissa. Alun perin ohjaajan piti olla Kinji Fukasaku, mutta kun hänelle tuli esteitä, niin Kitanosta tuli ohjaaja. Kitano myös näytteli elokuvassa pääosaroolin. Muissa keskeisissä rooleissa ovat Maiko Kawakami ja Makoto Ashikawa.


title: Hendry Thomas

text: Hendry Thomas (s. 23. toukokuuta 1985 La Ceiba, Honduras) on hondurasilainen jalkapallopuolustaja, joka pelaa Valioliigassa Wigan Athleticissa. Hän kuuluu myös Hondurasin maajoukkueen vakionimiin.


title: Rata-SM kausi 2010

text: Rata-SM kausi 2010 alkoi Kemoran kilpailuviikonlopulla 14.-15.5.2010 ja päättyy Ahvenistolla ajettavaan finaaliviikonloppuun 10.-11.9.2010. Luokkamäärää on kuluvalle kaudelle pienennetty ja nyt mukana ovat SM-arvon omaavat Formula Renault, Formula Ford ja GT Finnish Championship. Lisäksi täyteluokkina ajetaan mm. Legends Trophy ja V1600 Cup.


title: Rata-SM kausi 2010

text: Kaudella 2010 ajetaan viisi osakilpailua kahdessa eri maassa.


title: Mixet tahdo olla munkaa

text: Mixet tahdo olla munkaa on 2. Maanantain vuonna 1994 levyttämä humoristinen elektronisella musiikilla sovitettu musiikkikappale. Kappale on yhtyeen tunnetuimpia ja vuoden 1994 myydyin suomalainen singlelevy.


title: Mixet tahdo olla munkaa

text: Kappale julkaistiin yhtyeen ensialbumilla "Karuimmat rakkauslaulut" sekä omana singlelevynä, joka sisälsi alkuperäisen kappaleen lisäksi "Mixet tahdon mix" -version ja kappaleen "Saat mut tuntemaan". Kappaleen ovat sanoittaneet ja säveltäneet Peter Bottne, Timo Ehno ja Jon Landlord.


title: Mixet tahdo olla munkaa

text: Syksyllä 1994 kappaleelle tehtiin musiikkivideo, joka esitettiin Ylen Lista TOP 40 -ohjelmassa. Videolla on jälkikäsiteltyä materiaalia Peter Bottnesta ja yhtyeen silloisesta naislaulajasta esittämässä kappaletta ja lisäksi tietokoneella luotuja 3D-animaatioita, joissa keskeisinä elementteinä ovat musiikin tahdissa liikkuvalla naislaulajan suulla teksturoidut avaruuskappaleet.


title: Mixet tahdo olla munkaa

text: Vuonna 2010 kappaleesta julkaistiin remastroitu versio. Kappale julkaistiin singlenä ja yhtyeen samana vuonna ilmestyneellä studioalbumilla "Paternoster".


title: Mixet tahdo olla munkaa

text: Yhtyeen räppäri Peter Bottne on kertonut kappaleen synnystä, että hänellä syntyi idea tehdä kappale, joka "todellakin ärsyttäisi kaikkia". Hän soitti puhelimella ideasta sanoittaja Jon Landlordille, ja 20 minuutin päästä puhelun päättymisestä Landlord oli tehnyt kappaleen valmiiksi.


title: Mixet tahdo olla munkaa

text: Kappale kertoo henkilöstä, jolla tuntuu löytyvän kaikkea, mutta ei kumminkaan anna vastakaikua ihailijalle.


title: Hevosluoto

text: Hevosluoto on Porin 59. kaupunginosa. Se on Kokemäenjoen suiston luodoista läntisin, rajoittuen lännessä Raumanjuopaan ja idässä Lanajuopaan. Hevosluodon sekä idässä sijaitsevan Hanhiluodon, Kirjurinluodon ja Raatimiehenluodon muodostaman saaren välissä, Lanajuovan ja Huvilajuovan ympäröimänä sijaitsee Kvistiluoto. Etelässä, Kokemäenjoen etelärannalla, on Karjaranta. Hevosluodon keskustanpuoleisessa kärjessä on siirtolapuutarha.


title: Tatra T23

text: Tatra T23 oli tšekkoslovakialaisen Tatran valmistama kaksiakselinen kuorma-auto. Ensimmäinen prototyyppi valmistui jo 1923, mutta auton sarjavalmistus alkoi vasta 1926 perusteellisten testien jälkeen. Auton alustalle rakennettiin tavallisten kuorma-autojen lisäksi säiliöautoja, maansiirtoautoja ja linja-autoja. Auton kantavuus oli 2 500–4 000 kg ja sen huippunopeus oli 55 km/h.


title: Tatra T23

text: T23:sta oli myös samaan aikaan kehitetty kolmiakselinen muunnelma T24.


title: Tatra T23

text: Auton moottorina oli nelisylinterinen, nestejäähdytteinen rivimoottori mallinimeltään T64. Sen polttoaineensyötöstä vastasi Zenith 48 KB -kaasutin. Moottori oli varustettu sähköisellä käynnistysmoottorilla. Sähköjärjestelmä oli 12-volttinen.


title: Tatra T23

text: Moottorin takana oli kuiva kartiokytkin, joka välitti voiman neliportaiseen vaihteistoon. Vaihteisto oli kiinnitetty takapäästään keskusputkirunkoon, jonka sisällä kulki voimansiirtoakseli. Runkoputken takapäässä oli vetopyörästö, johon oli rakennettu heilurityyppinen erillisjousitus. Taka-akselin jousitus oli järjestetty kahden vinottain asennetun lehtijousen avulla; jouset oli kiinnitetty takapäistään jarrukilpiin ja etupäistään runkoputkeen. Keskeltä ne oli tuettu runkoputkeen kiinnitetyillä varsilla. Edessä oli päällekkäiset kolmiotuet ja kierrejouset. Käyttöjarruina oli hydraulisesti toimivat rumpujarrut. Seisontajarrua varten oli vetopyörästön takapuolelle asennettu erillinen jarrurumpu, joka vaikutti voimansiirtoon.


title: Tatra T23

text: Vuonna 1928 Tšekkoslovakian asevoimille luovutettiin yksi T23-kuorma-auto testejä varten. Armeija kuitenkin päätyi hankkimaan kolmiakselisia T24-malleja, jotka sopivat paremmin maastoajoon.


title: Tatra T23

text: Teknisiä tietoja ja kuvia


title: Uniluoto

text: Uniluoto on Porin 62. kaupunginosa. Se sijaitsee Meri-Porissa, noin 20 kilometrin päässä Porin keskustasta, Mäntyluodon eteläpuolella. Uniluodon länsipuolella on Kallon saari. Uniluodossa sijaitsee Mäntyluodon koulu.


title: Campanula saxatilis cytherea

text: Campanula saxatilis" subsp. "cytherea on kellokasvien heimoon ja kellojen sukuun kuuluva "Campanula saxatilis" -lajin alalaji.


title: Campanula saxatilis cytherea

text: Lajia tavataan ainakin Kytheran saarella sekä Antikytheran, Porín (Prasonísi) ja Porétin (Lagoúvardos) saarten muodostamalla Natura 2000 -alueella. Kaikki saaret kuuluvat Kreikalle ja sijaitsevat Välimeressä.


title: James Remar

text: William James Remar (s. 31. joulukuuta 1953 Boston, Massachusetts, Yhdysvallat) on yhdysvaltalainen näyttelijä. Hän on esiintynyt elokuvissa, televisiosarjoissa ja videopeleissä. Hänen tunnetuimpia roolejaan ovat olleet muun muassa elokuvissa "Soturit" ("The Warriors"), "48 tuntia" ("48 Hrs.") ja "Cotton Club" sekä televisiosarjoissa "Sinkkuelämää", "Aloha Havaiji", "Jericho" ja "Dexter".


title: Restless (Traen albumi)

text: Restless on Traen kolmas studioalbumi, joka julkaistiin 25. heinäkuuta 2006. Chopped & Screwed -painos ilmestyi 10. lokakuuta 2006.


title: Restless (Traen albumi)

text: Albumi nousi Yhdysvalloissa Billboard 200 -listan sijalle 87.


title: Tatra T28

text: Tatra T28 oli tšekkoslovakialaisen Tatran valmistama kolmiakselinen kuorma-auto. Auto pohjautui kaksiakseliseen T27-malliin. Autosta valmistui vain kaksi kuorma-auton prototyyppiä sekä kymmenen alustaa mallinimeltään T28A, joiden päälle rakennettiin linja-auton korit. Kuorma-automallin kantavuus oli 4 000 kg ja se kykeni 48 km/h huippunopeuteen 3 000 kg kuormalla.


title: Tatra T28

text: Mallia valmistettiin yhteensä 12 kappaletta vuosina 1931–1935. Sarjavalmistusta ei aloitettu siksi koska sen suorituskyky ei ollut olennaisesti parempi kuin kaksiakselisen T27:n.


title: Tatra T28

text: Auton moottorina oli nelisylinterinen, nestejäähdytteinen rivimoottori, joka oli sama kuin T27:ssä käytetty. Öljynkiertoa varten moottorissa oli mäntäpumppu. Sen polttoaineensyötöstä vastasi Solex 35 BFV -kaasutin, joissain yksilöissä käytettiin Zenith 36 T:tä. Moottori oli varustettu sähköisellä käynnistysmoottorilla ja sähköjärjestelmä oli 12-volttinen. Linja-automuunnelman moottori oli mallinimeltään T27A. Siinä oli 5 mm suurempi sylinterin halkaisija, joten iskutilavuus oli suurempi.


title: Tatra T28

text: Moottorin takana oli kuiva yksilevyinen kytkin, joka välitti voiman neliportaiseen vaihteistoon. Vaihteisto oli kiinnitetty takapäästään keskusputkirunkoon, jonka sisällä kulki voimansiirtoakseli. Runkoputken takapäässä oli teli, jonka akseleilla oli heilurityyppinen erillisjousitus. Akselit oli jousitettu pitkittäin asennetuin, puolielliptisin lehtijousin, jotka toimivat samalla telin keinuvipuina. Etuakselilla oli päällekkäiset kolmiotuet ja poikittain asennettu lehtijousi. Jarruina oli hydraulisesti toimivat ATE Lockheed -rumpujarrut. Mekaanisella välityksellä toiminut seisontajarru vaikutti takapyöriin.


title: Tatra T28

text: Vuonna 1931 Tšekkoslovakian asevoimille toimitettiin kaksi kuorma-autoa kenttätestejä varten. Hanke jäi tähän koska auto ei täyttänyt odotuksia.


title: Tatra T28

text: Vaikka auto ei onnistunut lyömään läpi kotimarkkinoilla, ranskalainen Lorraine-Dietrich osti auton lisenssivalmistusoikeudet ja valmisti Ranskan asevoimille vuosina 1937–1939 yhteensä 332 umpinaisella korilla varustettua miehistönkuljetusajoneuvoa nimellä Lorraine 28. Niissä kuljetettiin ratsuväen ja motorisoidun jalkaväen sotilaita. Lisäksi vuonna 1937 valmistettiin kymmenen Lorraine 28PC -radioautoa, 32 korjausautoa ja kahdeksan maastosäiliöautoa. Vuosina 1939–1940 valmistettiin viimeinen erä, yhteensä 20 28PC-radioautoa.Teknisiä tietoja ja kuvia


title: Matthew Lloyd

text: Matthew Lloyd (s. 24. toukokuuta 1983 Melbourne) on australialainen maantiepyöräilijä, joka kilpaili ammattilaisena 2007–2014. Ammattilaisuransa ensimmäiset vuodet, 2007–2011, hän edusti belgialaisjoukkuetta, joka kilpaili nimillä Predictor-Lotto, Silence-Lotto ja Omega Pharma-Lotto. Vuosina 2012–2013 hän ajoi Lampre-tallissa ja 2014 UCI Continental Circuits -tasolla kilpailleessa Jelly Belly-Maxxis -tallissa.


title: Matthew Lloyd

text: Lloyd voitti maantieajon Australian mestaruuden 2008 kukistettuaan Adam Hansenin 49 sekunnilla. Vuoden 2010 Italian ympäriajossa hän voitti kuudennen etapin karattuaan irtiottokumppaniltaan Rubens Bertogliatilta viimeisessä nousussa 11 kilometriä ennen maalia. Hän voitti myös mäkikirikilpailun.


title: Matthew Lloyd

text: Lähde: Cycling Archives


title: James Webb

text: James Edwin Webb (7. lokakuuta 1906 – 27. maaliskuuta 1992) oli 14. helmikuuta 1961 – 7. lokakuuta 1968 Nasan toinen johtaja, joka valvoi Apollo-ohjelman toteutumista.


title: James Webb

text:
Hän kouluttautui opettajaksi vuonna 1928. Hän toimi Merijalkaväen lentäjänä 1930–1932. Tämän jälkeen hän valmistui juristiksi George Washingtonin yliopistosta vuonna 1936. Hän toimi opintojensa aikana kotiosavaltionsa eri poliitikkojen avustajana. Vuonna 1936
hänet pestattiin Sperry-yhtiön henkilöstöpäälliköksi ja nousi sen varapääjohtajaksi myöhemmin. Toisen maailmansodan aikana hän toimi Merijalkaväessä puolustusministeriössä nousten Trumanin aikana apulaispuolustusministeriksi. Vuonna 1953 hän siirtyi Kerr-McGee-öljy-yhtiön palvelukseen.


title: James Webb

text: Webb piti yllä poliittisia yhteyksiään ja vuonna 1961 Kennedyn hallinto kutsui hänet johtamaan Nasaa. Tänä aikana Nasan rahoitus ja työvoima kasvoivat valtavasti ja uusia keskuksia luotiin eri puolille Yhdysvaltoja. Hän oli poliittinen valinta Nasan pääjohtajaksi ja kun Lyndon B. Johnson vetäytyi vuoden 1968 vaalista, Webb erosi.


title: James Webb

text: James Webb -avaruusteleskooppi on nimetty Webbin mukaan.


title: Andermatt

text: Andermatt on kunta Urin kantonissa Sveitsissä. Kunnassa on 1 242 asukasta (31.12.2008).


title: Andermatt

text: Andermatt sijaitsee 1 450 metrin korkeudessa, Reuss-joen varrella sijaitsevassa Urseren-laaksossa. Andermatt on syntynyt kulkureittien risteyskohtaan: matka pohjoiseen vie Göscheneralp-solan kautta; matka itään, Graubündeniin, kulkee Oberalpin solan kautta ja matka länteen, Wallisin kantoniin, vie Furkapass-solan kautta. Gotthardin solatie (valtatie 2) Sveitsistä Italiaan kulkee myös Andermattin kautta. Tosin Gotthardin ali kulkevat tunnelit (maantietunneli, rautatietunneli) ovat vähentäneet tämän reitin merkitystä.


title: Andermatt

text: Andermatt on talviurheilukeskus.


title: Andermatt

text: Andermattiin on kolme Matterhorn Gotthard Bahnin (MGB) rautatieyhteyttä:


title: Rimmin rautatieasema

text:
Rimmin rautatieasema on Kokkolassa Rimmin alueella sijaitseva entinen rautatieasema. Rimmin rautatieasema lakkautettiin ja purettiin vuonna 1980.
Rimmin rautatieasemalla ei ollut matkustajaliikennettä. Rimmin asema oli Kokkolan pohjoisin asema siihen asti, kunnes se purettiin. Tällä hetkellä (2010) aseman paikalla ei ole mitään. Rimmin aseman kautta kulkee päivittäin monta kaukojunaa, jotka ohittavat aseman. Rimmin rautatieasema oli Kokkolan kuudes rautatieasema ennen purkamista.


title: Lentävä maalivahti

text: Lentävä maalivahti on jalkapallon variaatio, jossa toisella tai kummallakaan joukkueella ei ole vakituista maalivahtia. Sen sijaan vastustajan hyökätessä lähimpänä maalia olevasta pelaajasta tulee hetkellisesti maalivahti. Tätä variaatiota käytetään käytännössä yksinomaan epävirallisissa peleissä, yleensä kaveriporukoiden pihapeleissä pelaajien määrän ollessa pieni. Sillä voidaan myös tasoittaa paritonta pelaajien määrää, jolloin toisessa joukkueessa on pysyvä ja toisessa lentävä maalivahti.


title: Lentävä maalivahti

text: Lentävän maalivahdin säännöstä saatetaan sopia ennen pelin alkua ja yleensä maalivahdiksi muuttuvan pelaajan on ilmoitettava maalivahtiudestaan esimerkiksi huutamalla ennen käsin palloon koskemista.


title: Curse of the Red River

text: Curse of the Red River on metalliyhtye Barren Earthin esikoisalbumi, joka julkaistiin Peaceville Recordsin kautta maaliskuussa 2010.


title: Curse of the Red River

text: Albumi nousi Suomen virallisen listan sijalle 14.


title: Mårten Eskil Winge

text: Mårten Eskil Winge (21. syyskuuta 1825 – 22. huhtikuuta 1896) oli ruotsalainen taidemaalari, joka tunnettiin erityisesti Skandinaaviseen muinaisuskoon liittyvistä maalauksistaan. Hän oli myös professori Ruotsin kuninkaallisessa taideakademiassa Tukholmassa. Hänen ystävänsä oli toinen tunnettu taidemaalari August Malmström, ja hän oli naimisissa taiteilija Hanna Mathilda Tengelin kanssa.


title: Mårten Eskil Winge

text: Winge syntyi Tukholmassa vuonna 1825. Hänen vanhempansa olivat Andrietta Sofia Rothman sekä Isak Martin Winge, joka oli rehtori ja kirkkoherra. Hän valmistui Uppsalalaisesta koulusta vuonna 1846, jonka jälkeen hän alkoi opetella maalausta P. E. Wallanderin johdolla Tukholmassa. 1847 hän opiskeli taideakademiassa, ja työskenteli samalla postissa sekä maalasi muotokuvia. Hän kiinnostui muinaissaagoista nuorena, ja hänen opiskeluaikoina piirtämänsä piirrokset aiheesta saivat huomiota. Hän piti goottilaisesta historiankirjoituksesta, ja yhdessä August Malströmin kanssa hän elvytti kirjoituksia.


title: Keskilohjan seisake

text: Keskilohjan seisake oli Lohjan 11. kaupunginosassa Keskilohjalla sijaitseva rautatieliikennepaikka, jossa aikanaan oli myös asemapalvelut. Se sijaitsi noin 1,5 kilometrin päässä kaupungin keskustasta ja noin kolmen kilometrin päässä Lohjan rautatieasemalta. Henkilöjunat pysähtyivät seisakkeella 1980-luvun alkuun saakka, jolloin Hyvinkään ja Karjaan välinen henkilöjunaliikenne lopetettiin.


title: Norjan vastarintaliike

text: Norjan vastarintaliike on yhteisnimitys niille monille vapaaehtoisten sissien ja partisaanien ryhmille, jotka taistelivat natsi-Saksan miehitysjoukkoja ja Vidkun Quislingin johtamaa natsimielistä Norjan hallitusta vastaan toisen maailmansodan aikana. Vastarinta alkoi Norjan miehityksen jälkeen keväällä 1940 ja jatkui aina Saksan antautumiseen 8. toukokuuta 1945 asti.


title: Norjan vastarintaliike

text: Yli kaksituhatta vastarintaliikkeen jäsentä sai surmansa liikkeen iskuissa, teloituksissa tai keskitysleireillä.


title: Norjan vastarintaliike

text: Vastarintaliikkeeseen kuuluivat muun muassa organisaatiot nimeltä Milorg, Osvaldgruppen, 2A, Oslogjengen, Pellegruppen ja SOE. Vastarintaliike auttoi Norjan laillista hallitusta siirtymään maanpakoon Isoon-Britanniaan, teki sabotaasi-iskuja Saksan armeijaa vastaan ja surmasi norjalaisia natsihallinnon tukijoita.


title: Norjan vastarintaliike

text: Norjan vastarintaliikkeellä oli osuus siihen, että natsit eivät saaneet valmistettua ydinasetta, koska vastarintaliike upotti aluksen, joka kuljetti deuteriumia Saksaan (operaatio Gunnerside helmikuussa 1944).


title: Norjan vastarintaliike

text: 1980-luvulla paljastui, että Ruotsi oli salaa auttanut Norjan vastarintaliikettä kouluttamalla Ruotsin puolella lähellä Norjan rajaa 7 000–8 000 taistelijaa ja antamalla heille varusteita. Vastarintataistelijoiden koulutusleirit oli naamioitu Ruotsin poliisin koulutusleireiksi.


title: Fusō (1914)

text: Fusō () oli keisarillisen Japanin laivaston ensimmäinen Fusō-luokan taistelulaiva. Aluksen köli laskettiin 11. maaliskuuta 1912 Kuren telakalla ja se laskettiin vesille 28. maaliskuuta 1914. Alus otettiin 18. marraskuuta 1915 laivastopalvelukseen.


title: Fusō (1914)

text: Japanin liittyessä toiseen maailmansotaan 1941 alus oli jo modernisoinnistaan huolimatta vanhentunut ja liian hidas, joten se ei ottanut osaa Malesian ja Hollannin Itä-Intian operaatioihin, vaan se palveli Japanin sisämerellä strategisena reservinä. "Fusō" ja sen sisaralus "Yamashiro" muodostivat 2. taistelulaivalaivueen 2. viirikön.


title: Fusō (1914)

text: "Fusō" liitettiin viirikön mukana Saekissa oleviin yksiköihin. Alus lähti 8. joulukuuta 1941 Pearl Harboriin tehdyn iskun jälkeen Hashira Jimasta suojaamaan tukialusten vetäytymistä palaten satamaan 13. joulukuuta. Alus oli alkuvuoden 1942 edelleen Hashira Jimassa sekä Kuressa, kunnes se liitettiin 9. helmikuuta päälaivaston suojausosastoon.


title: Fusō (1914)

text: Alus oli harjoituksia lukuun ottamatta ankkurissa, kunnes se lähti 18. huhtikuuta torjumaan Yhdysvaltain laivaston osastoa, joka oli juuri lähettänyt matkaan "USS Hornetilta" eversti Jimmy Doolittlen lentokoneet Tokioon suorittamaan ns. Doolittlen iskua. "Fusō" kuitenkin kutsuttiin takaisin, jonka jälkeen se palasi 22. huhtikuuta Agneshioon. Alus viipyi Hashira Jimassa, kunnes se lähti 29. toukokuuta tukemaan Aleuttien ja Midwayn taisteluita pohjoisella ja itäisellä Tyynellämerellä osana suojausosastoa 2. taistelulaivalaivueen, kahden vanhan kevyen risteilijän sekä 12 hävittäjän kanssa.


title: Fusō (1914)

text: Aleuttien hyökkäys osoittautui vääräksi hälytykseksi, jolloin osasto sai määräyksen palata satamaan. "Fusō" palasi 17. kesäkuuta Yokosukaan, josta se lähti 22. kesäkuuta edelleen Hashira Jimaan. Alus saapui määränpäähänsä kaksi päivää myöhemmin ankkuroituen satamaan. Alus osallistui satamassa ollessaan muutamaan harjoitukseen.


title: Fusō (1914)

text: "Fusō" siirrettiin 1. syyskuuta Kureen telakalle, josta se palasi reilua viikkoa myöhemmin 9. syyskuuta ankkuripaikalleen Hashira Jimaan. Alus oli alkuvuoden 1943 lähinnä reservinä osallistuen vain sisämerellä pidettyihin harjoituksiin. Alus liitettiin 1. toukokuuta päälaivastoon ja 16. elokuuta edelleen taistelulaivaosastoon.


title: Fusō (1914)

text: Alus lähti 17. elokuuta Trukille ja edelleen sotatoimialueelle. Se saapui Trukille 23. elokuuta, missä se viipyi Enewetakille 17. lokakuuta lähtöönsä saakka. Alus saapui Eniwetokille 19. lokakuuta, josta se palasi 26. elokuuta Trukille.


title: Fusō (1914)

text: "Fusō" liitettiin 1. helmikuuta 1944 taistelulaivyksikön Shikashima-osastoon, ja samana vuonna alus lähti Palaulle, jonne se saapui 4. helmikuuta. Alus jatkoi Palaulla kouluttautumistaan, kunnes se lähti 16. helmikuuta Lingga Roadille. Alus saapui uuteen tukikohtaansa 21. helmikuuta, jossa se liitettiin 1. maaliskuuta yhdistyneen laivaston liikkuvaan osastoon. Alus viipyi kuitenkin edelleen Linggassa, kunnes se lähti 8. huhtikuuta Singaporeen.


title: Fusō (1914)

text: Alus siirrettiin Singaporessa kuivatelakalle, josta se palasi palvelukseen 25. huhtikuuta. Alus lähti 27. huhtikuuta paluumatkalle Lingga Roadsiin. "Fusō" lähti 11. toukokuuta Sulun saaristoon Tawa Tawalle osallistuakseen A-Go-operaatioon suojatakseen Mariaaneilla tärkeää Saipanin saarta.


title: Fusō (1914)

text: Operaatio, joka johti Filippiinienmeren taisteluun, alkoi 20. toukokuuta. Taistelulaiva kuitenkin makasi valmiusasemissa Tawa Tawalla, kunnes se siirtyi 30. toukokuuta Davaoon osana häirintäosastoa. Alus saapui seuraavana päivänä Davaolle. Se lähti 2. kesäkuuta Biakille toteuttaakseen Kon-operaation eli suojatakseen linjaa Mariaaneilta Palaun ja Uuden Guinean kautta Hollannin Itä-Intiaan. Operaation peruuntuessa alus määrättiin palaamaan Davaoon. Paluumatkalla alus joutui Yhdysvaltain ilmavoimien B24-pommikoneiden hyökkäyksen kohteeksi, mutta alus ei kärsinyt vaurioita.


title: Fusō (1914)

text: "Fusōn" saavuttua 5. kesäkuuta Davaoon se liitettiin varalla olevaan laivastoon 13. kesäkuuta, kunnes se siirrettiin kuun lopulla iskuosastoon. Alus lähti 1. heinäkuuta Davaosta suojanaan 4. hävittäjäviirikkö suuntanaan Tarakan. Osasto kohtasi matkalla Yhdysvaltain laivaston sukellusveneen. Alus saapui Tarakanille seuraavana päivänä, josta se lähti 8. heinäkuuta edelleen Kureen saman hävittäjäsuojan kanssa.


title: Fusō (1914)

text: Alus tulitti 14. heinäkuuta pinnalla havaittua sukellusvenettä, jonka laukaisemat kolme torpedoa taistelulaiva väisti. Alus saapui 15. heinäkuuta Kureen, jossa se siirrettiin telakalle huollettavaksi. Alus liitettiin 20. heinäkuuta palvelukseen palatessaan 1. koulutusosastoon.


title: Fusō (1914)

text: Yhdysvaltain laivaston Filippiineille suuntautuneen iskun seurauksena alus määrättiin puolustamaan Leytenlahtea, minkä vuoksi se lähti kotivesiltä etelään Lingga Roadsiin liittyäkseen SHO-1-operaatiota varten koottuihin laivastovoimiin. "Fusō" ja sen sisaralus "Yamashiro" muodostivat osasto C:n ytimen, jonka tehtävänä oli toimia eteläisenä osastona. Osaston piti purjehtia Surigaon salmen kautta ja liittyä amiraali Kuritan osasto A:han Leyten edustalla.


title: Fusō (1914)

text: Force C lähti 18. lokakuuta Lingga Roadsista Bruneinlahdelle, josta se jatkoi matkaansa 22. lokakuuta suojanaan raskas risteilijä "Mogami" sekä neljä hävittäjää. Yhdysvaltain ilmavoimien lentokoneet hyökkäsivät osaston kimppuun 24. lokakuuta, jolloin kaikki "Fusōn" tiedustelukoneet tuhoutuivat. Seuraavanä yönä osaston kimppuun kävi 39 Yhdysvaltain laivaston partiovenettä Surigaon salmen suulla, ja edelleen aamuyön tunteina Yhdysvaltain laivaston 54. hävittäjäviirikön alukset.


title: Fusō (1914)

text: Ensimmäiseksi hyökkäsivät "USS Remey", "USS McGowan", "USS Melvin", "USS McDermut" ja "USS Monssen", joiden torpedot osuivat "Fusōon" kello 02.07. Taistelulaiva syttyi tuleen, jonka jälkeen se räjähti katketen kahtia. Kumpikin osa pysyi jonkin aikaa palaen pinnalla ennen vajoamistaan mereen.


title: Heinänokka

text: Heinänokka on Turun ja Kaarinan seurakuntayhtymän leirikeskus Turun Erikvallassa, Satavan saaren lounaiskulmassa Airiston rannalla. Leirikeskus on ympärivuotisessa käytössä, ja siellä järjestetään sekä seurakunnan omia että muiden järjestäjien leirejä. Koulujen kesälomien ja talvilomien aikana Heinänokassa järjestetään rippikoululeirejä. Alueella on kaksi majoitusrakennusta, joissa on neljän hengen huoneita, erillinen ruokalarakennus sekä kaksi rantasaunaa.


title: Heinänokka

text: Heinänokan ulkoalueella on jalkapallokenttä, luontopolkuja sekä erilaisia leikki- ja kiipeilypaikkoja. Turun kauppatorilta pääsee Heinänokkaan kaupunkiliikenteen linja-autolla, jonka päätepysäkki on noin puolen kilometrin päässä leirikeskuksesta.


title: Kunstenniemi

text:
Kunstenniemi on Naantalissa, Poikon kylässä entisen Rymättylän kunnan alueella sijaitseva Turun ja Kaarinan seurakuntayhtymän leirikeskus. Se on rakennettu noin 50 hehtaarin suuruiselle niemelle, jota ympäröi saaristomeri kolmelta suunnalta. Alueelta löytyy laajoja tammimetsiä sekä monenlaisia peli- ja urheilualueita. Kunstenniemessä järjestetään noin puolet Turun ja Kaarinan rippikoululeireistä.
Leirikeskus on ympärivuotisessa käytössä, ja sitä käyttävät seurakuntien lisäksi monet ulkopuoliset tahot. Alueella on huoltokeskuksen lisäksi useita erillisiä majoitusrakennuksia ja saunoja sekä telttaleirialue.


title: Jare Henrik Tiihonen 2

text: Jare Henrik Tiihonen 2 on suomalaisen rap-artisti Cheekin kuudes studioalbumi, joka julkaistiin 22. syyskuuta 2010 Rähinä Recordsin kautta. Albumin ensimmäinen single "Jippikayjei" julkaistiin 11. elokuuta ja siitä on julkaistu myös musiikkivideo. Albumi debytoi Suomen virallisen albumilistan kärkipaikalla. Albumi, sekä ensimmäinen singlelohkaisu "Jippikayjei" ovat myyneet kultalevyyn oikeuttavan määrän.


title: Christian Lundeberg

text: Christian Lundeberg (14. heinäkuuta 1842 Valbo, Gävleborgin lääni – 10. marraskuuta 1911) oli ruotsalainen poliitikko, teollisuusmies ja pääministeri.


title: Christian Lundeberg

text: Lundeberg opiskeli Ultunassa ja sotakorkeakoulussa. Hän oli muun muassa luutnantti Dalrykmentissä 1861–1874. Hän erosi armeijasta ja meni teollisuuden alalle, Forsbacka brukiin. Siellä hän oli johtajana 1885–1906.


title: Christian Lundeberg

text: Poliitikkona hän kuului ensimmäisen kamarin konservatiiviseen ja protektionistiseen puolueeseen, jonka johtajaksi hän tuli 1899. Lundebergillä oli keskeinen sija unionin (Ruotsi–Norja) käsittelyssä eduskunnassa. Esitettyään kritiikkiä Johan Ramstedtin hallitusta vastaan tämä kaatui. Tämän jälkeen hänestä tuli uusi pääministeri, jonka hallituksen aikana Norja sai vapauden Ruotsista. Lundeberg oli ensimmäinen teollisuusjohtaja Ruotsin pääministerinä vuonna 1905.


title: Christian Lundeberg

text: Vuosina 1909–1911 hän oli ensimmäisen kamarin puheenjohtaja.


title: Ernst Trygger

text: Ernst Trygger (27. lokakuuta 1857 Tukholma – 23. syyskuuta 1943) oli ruotsalainen poliitikko, professori, finanssimies ja pääministeri.


title: Ernst Trygger

text: Trygger oli kapteeniluutnantti Alfred Tryggerin ja Charlotte von Schmiterlöwin poika. Hän opiskeli lainoppia ja yleni professoriksi 1889 Uppsalassa. Vuonna 1897 hänet valittiin ensimmäiseen kamariin eduskuntaan. Siellä hän otti osaa Ruotsin ja Norjan unionia koskeneeseen keskusteluun.


title: Ernst Trygger

text: Kun Hjalmar Brantingin hallitus kaatui 1923, Tryggeristä tuli Ruotsin pääministeri. Mutta jo vuoden 1924 vaalien jälkeen hän joutui jättämään pääministeripaikkansa Brantingille. Kasakkavaaliksi (""kosackvalet"") kutsutun kovan vaalitaistelun jälkeen porvarit voittivat vuonna 1928: Arvid Lindman perusti hallituksen, jossa Trygger oli ulkoasiainministeri. Kun tämä hallitus kaatui, Trygger luopui pikkuhiljaa politiikasta. Vuonna 1933 Bernhard Johanssonista tuli ensimmäisen kamarin oikeiston johtaja.


title: Päivä on koittava

text: Päivä on koittava on yhdysvaltalainen W. S. Van Dyken ohjaama elokuva vuodelta 1942.


title: Päivä on koittava

text: Elokuva kertoo yhdysvaltalaisesta pariskunnasta, joka menettää syntymättömän lapsensa Lontoon pommituksissa, ja adoptoi kaksi samassa pommituksessa orvoiksi jäänyttä lontoolaislasta. Pariskuntaa esittävät Robert Young ja Laraine Day, lapsia Margaret O'Brien ja Clifford Severn. Tämä elokuva vahvisti O'Brienin asemaa lapsitähtenä.


title: Matti Poutiainen (poliitikko)

text: Matts ”Matti” Poutiainen () oli suomalainen poliitikko. Hänen puolueensa oli Maalaisliitto.


title: Matti Poutiainen (poliitikko)

text: Poutiainen toimi kansanedustajana vajaan yhdeksän vuoden ajan, elokuusta 1908 huhtikuuhun 1917. Hänet valittiin eduskuntaan Viipurin läänin itäisestä vaalipiiristä ja eduskunnan valiokunnista hän oli jäsenenä lakivaliokunnassa ja suuressa valiokunnassa.


title: Matti Poutiainen (poliitikko)

text: Poutiainen oli varsinaiselta ammatiltaan maanviljelijä, jona hän toimi synnyinkunnassaan Sortavalan maalaiskunnassa vuoteen 1918. Hän oli naimisissa. Hänen puolisonsa oli Palagea Ihatsu, jonka kanssa hän avioitui vuonna 1883. Poutiaisen vanhemmat olivat varanimismies Pekka Poutiainen ja Maria Saikkonen.


title: Tatra JK 2500

text: Tatra JK 2500 oli tšekkoslovakialaisen muotoilijan Július Kubinskýn suunnittelema urheiluauto. Mallia valmistettiin yksi prototyyppi vuonna 1955.


title: Tatra JK 2500

text: Kubinský sai idean urheiluauton valmistamisesta vuonna 1951 ollessaan johtajana korivalmistaja Karosalla Brnossa. Armeijan tilaukset olivat hiipuneet ja tehtaalla oli vapaata kapasiteettia, jolle haettiin käyttöä. Projektin nimeksi tuli JK-009, jossa numero tarkoitti Kubisnkýn suunnitteluprojektin järjestysnumeroa. Alustava suunnitelma rungon rakenteesta ja korin muodosta valmistui jo samana syksynä. Suunnitelma oli lupaava, mutta hanke osoittautui odotettua vaikeammaksi. Kylmän sodan puhkeaminen johti armeijan tilausten kasvuun ja projekti hyllytettiin. Hanke kuitenkin siirrettiin yksityiseen autotalliin, jossa sitä jatkettiin työajan jälkeen. Prototyyppi valmistui lopulta keväällä 1955.


title: Tatra JK 2500

text: Auto esiteltiin yleisölle ja se aiheutti valtavan innostuksen. Ostotarjouksia sateli ulkomaita myöten. Sen muotoilu oli onnistunut, sillä se oli ajanmukainen ja urheilullinen.


title: Tatra JK 2500

text: Autossa oli aluksi Alfa Romeon 2 500-kuutioinen kuusisylinterinen rivimoottori, joka oli varustettu kahdella kannen yläpuolisella nokka-akselilla. Moottorin teho oli 66 kW.Tällä moottorilla varustettuna auto saavutti 170 km/h huippunopeuden. Alfan moottoria käytettiin aluksi siksi, että ensisijaisesti haluttua Tatran moottoria oli tuohon aikaan vaikea saada. Myöhemmin siihen kuitenkin saatiin Tatra T603:n ilmajäähdytteinen V8-moottori, jonka teho oli 55 kW. Autolla lähetettiin testattavaksi Tatralle Kopřivniceen, jonka jälkeen siihen tehtiin lukuisia muutoksia. Moottorin tehoa kasvatettiin 103 kilowattiin ja alustaa parannettiin. Tämän jälkeen auton huippunopeus saatiin 207 kilometriin tunnissa.


title: Tatra JK 2500

text: Moottorin takana oli Alfa Romeon nelivaihteinen vaihteisto. Takana oli De Dion -akselisto. Kantavana rakenteena oli keskusputkirunko. Pyörillä oli rumpujarrut ja 16-tuumaiset pinnavanteet.


title: Tatra JK 2500

text: Prototyypin kori oli rakennettu puukehikon varaan. Autossa oli kaksi 30 litran polttoainetankkia, jotka oli sijoitettu takapyöränkaarien taakse. Akseliväli oli 2 300 mm. Kun autoon saatiin ilmajäähdytteinen moottori ja jäähdytintä ei enää tarvittu, varapyörä sijoitettiin sen paikalle.


title: Tatra JK 2500

text: Auton ominaisuuksia parannettiin testeistä saatujen tulosten myötä. Akselipainot jakautuivat ajo-ominaisuuksien kannalta lähes ihanteellisesti: etuakselille kohdistui 51 % kuormasta, taka-akselille 49 %.


title: Tatra JK 2500

text: Tatran pääjohtaja Ladislav Hojecký kiinnostui autosta ja sopi Kubinskýn kanssa viiden kappaleen esisarjan valmistuksesta, mutta tämä kariutui maan poliittisen johdon vastustuksen takia. Kubinský kuitenkin jatkoi auton kehittämistä. Autoon suunniteltiin uudet 15-tuumaiset vanteet, jotka paransivat jarrujen jäähdytystä. Samalla jarrurummut vaihdettiin halkaisijaltaan pienempiin mutta tehokkaampiin.


title: Tatra JK 2500

text: Kubinský käytti autoa kolmentoista vuoden ajan. Hän aiheutti autollaan hämmennystä poliiseille Praha–Brno -valtatiellä. Auto myytiin 1960-luvun lopussa eikä sen kohtalo ole tiedossa.


title: Käynnistysmoottori

text: Käynnistysmoottori (tunnetaan myös nimillä starttimoottori tai startti) on tasavirtamoottori, joka pyörittää polttomoottoria, kunnes se alkaa pyöriä itse. Tätä tapahtumaa kutsutaan sähköiseksi käynnistämiseksi.


title: Käynnistysmoottori

text: Sekä ottomoottori että dieselmoottori tarvitsee alussa ulkopuolista voimaa liikkumiseen, ennen kuin moottori pystyy liikuttamaan itse itseään. Alun perin moottori käynnistettiin käsin veivaamalla, mutta se oli epämukavaa, hankalaa ja vaarallista. Joskus veivi saattoi moottorin käynnistyessä jäädä pyörimään kampiakselin mukana ja aiheuttaa näin vaaratilanteen. Tällä tavoin sattuneiden onnettomuuksien vuoksi keksittiin sähköllä toimiva käynnistysmoottori, jolloin veiviä ei enää tarvittu.


title: Felix Hamrin

text: Felix Teodor Hamrin (14. tammikuuta 1875 Mönsterås, Kalmarin lääni – 27. marraskuuta 1937 Jönköping) oli ruotsalainen kauppamies, poliitikko ja pääministeri.


title: Felix Hamrin

text: Hamrin oli nahkakauppias Carl Gustaf Petersson Hamrinin ja Maria Cedergrenin poika. Hän opiskeli Eksjössä ja Göteborgissa, jonka jälkeen hän piti kauppaa Jönköpingissä 1903–1930. Hamrin valittiin eduskuntaan 37-vuotiaana liberaalina. Ekmanin hallituksessa hän oli vuosina 1926–1928 kauppaministeri. Kun Ekman Kreugerin romahduksen jälkeen joutui jättämään paikkansa ennen vuoden 1932 vaaleja, Hamrinista tuli pääministeri. Hän on ollut vähiten aikaa Ruotsin pääministerinä, vain 50 päivää. Vaalien jälkeen hän erosi tappion takia.


title: Felix Hamrin

text: Hamrin oli lyhyen aikaa Frisinnade folkpartietin puheenjohtaja (1933–1935). Hänestä tuli myös uuden Folkpartietin ensimmäinen puheenjohtaja (1934–1936). Maaherrana Jönköpingin läänissä hän oli 1930–1937.


title: Felix Hamrin

text: Hänet on haudattu Svanhalsin hautausmaalle pohjoiseen Ödeshögistä.


title: Magnesiumfosfidi

text: Magnesiumfosfidi (MgP) on magnesium- ja fosfidi-ioneista koostuva epäorgaaninen ioniyhdiste. Magnesiumfosfidia käytetään pääasiassa hyönteis- ja jyrsijämyrkkynä.


title: Magnesiumfosfidi

text: Magnesiumfosfidia voidaan valmistaa alkuaineistaan. Magnesium- ja fosforijauheet reagoivat keskenään 300–600 °C lämpötilassa muodostaen magnesiumfosfidia. Prosessissa katalyyttinä käytetään yleensä joko klooria, bromia, jodia tai näiden yhdisteitä.


title: Magnesiumfosfidi

text:
Magnesiumfosfidin käyttö tuhoeläinten torjunnassa perustuu erittäin myrkylliseen fosfiinikaasuun. Kosteus hajottaa magnesiumfosfidin, jolloin muodostuu fosfiinin lisäksi magnesiumhydroksidia.
Magnesiumfosfidia käytetään tuhoeläinten hävittämiseen pääasiassa suljetuissa tiloissa kuten varastoissa ja jyrsijöiden kaivelemissa koloissa ja käytävissä. Kosteuden vapauttava fosfiinikaasu vaikuttaa hengitysteiden välityksellä ja on myrkyllistä hyönteisten kaikille kehitysasteille.


title: Magnesiumfosfidi

text: Magnesiumfosfidia voidaan käyttää myös merellä käytettävissä signaalipanoksissa. Merivesi reagoi magnesiumfosfidin kanssa tuottaen fosfiinikaasua, joka on erittäin helposti syttyvää ja tällaisia panoksia käytetään sijainnin osoittamiseen.


title: Magnesiumfosfidi

text: Magnasiumfosfidi on myrkyllistä. Aineen hengittäminen aiheuttaa hengitysvaikeuksia, yskää, pääkipua sekä huonovointisuutta ja kipua vatsassa. Nieltynä magnesiumfosfidi voi aiheuttaa oksentelua, kouristuksia ja tajuttomuuden.


title: Fanipal

text: Fanipal () eli Fanipol () on noin 12 700 asukkaan pienehkö kaupunki Valko-Venäjän Minskin alueen Dzjaržynskin piirissä, vain 24 kilometriä Minskin keskustasta lounaaseen.


title: Fanipal

text: Tämän pääkaupunki Minskin esikaupungin tärkeimpiin liikenneyhteyksiin kuuluvat Minskistä saapuva rautatie, joka jatkaa Fanipalin jälkeen lounaassa muun muassa Baranavitšyyn ja Brestiin. Minskin lounaiset lähijunat pysähtyvät tämän radan Fanipolin asemalla. Maantieväylistä tärkein on kaupungin keskustan pohjoisesta ohittava moottoritie M1 (eli eurooppatie E30, reittinään Varsova- Brest- Baranavitšy - Minsk -Orša- Moskova).


title: InCulto

text: InCulto on liettualainen popyhtye. Yhtyeen perusti kolumbialaistaustainen Jurgis Didžiulis. InCulto aloitti toimintansa vuonna 2003. He ovat olleet ehdolla Best Baltic Act -palkinnon saajaksi MTV Europe Music Awards -gaalassa.


title: InCulto

text: Vuonna 2010 InCulto edusti Liettuaa Eurovision laulukilpailussa kappaleella "Eastern European Funk". Laulussa otetaan huumorin keinoin kantaa itäisen ja läntisen Euroopan eroihin.


title: Master Blaster

text: Master Blaster on saksalainen yhtye, joka soittaa elektronista tanssimusiikkia sekä trancea. Master Blasterin perusti trance-tuottaja Sascha van Holt yhdessä DJ:nä ja tuottajana toimineen Rico Bernasconin ja trance-tuottaja Mike De Villen kanssa.


title: Master Blaster

text: Master Blastersin ensimmäinen single oli ”Hypnotic Tango” vuonna 2002. Tämän jälkeen vuonna 2003 Master Blaster julkaisi kaksi maxisingleä (enemmän kuin kaksi tavallista raitaa), jotka olivat ”Ballet Dancer” ja ”How Old R U?”. Samana vuonna ilmestyi myös albumi, "We Love Italo Disco".


title: Master Blaster

text: Master Blasterillä on yhteensä 13 julkaisua, joista uusin on vuonna 2012 tullut single ” Let's Get Mad”.


title: Iisveden koulu

text: Iisveden koulu on Suonenjoen Iisvedellä sijaitseva alakoulu, joka on toiminut vuodesta 1924. Nykyinen koulurakennus on valmistunut vuonna 1954 ja vuonna 2010 koulussa oli 70 oppilasta ja neljä luokanopettajaa.


title: Iisveden koulu

text: Ennen varsinaisen ensimmäisen koulurakennuksen valmistumista koulu toimi vuokrahuoneistossa Karsikonmäellä opettajanaan Ellen Viholainen. Ensimmäinen Iisvedellä sijaitseva kansakoulurakennus valmistui vuonna 1927. Myöhemmin oppilasluvun kasvaessa Iisvedelle alettiin rakentaa suurempaa koulua, jolloin osa oppilaista jouduttiin sijoittamaan väliaikaisesti muualle.


title: Iisveden koulu

text: Täten valmistunut, vieläkin toiminnassa oleva koulurakennus saatiin valmiiksi syksyllä 1954.


title: Iisveden koulu

text: Koulun kotisivut


title: Falconer (albumi)

text: Falconer on saman nimisen yhtyeen eponyymi esikoisalbumi, joka julkaistiin 8. toukokuuta 2001. Albumin kappaleista ”Mindtraveller”, ”Lord of the Blacksmiths”, ”Entering Eternity” ja ”Substitutional World” olivat ilmestyneet aiemmin yhtyeen vuonna 1999 julkaistulla demolla, joskin kaksi jälkimmäistä olivat demolla erilaisia sävellyksiltään ja sanoiltaan.


title: Falconer (albumi)

text: Kaikki kappaleet säveltänyt ja sanoittanut Weinerhall, ellei toisin mainittu.